Pegawai kanan MBSA didakwa terima Vellfire

SHAH ALAM: Seorang Penolong Pengarah Kanan Jabatan Kejuruteraan Majlis Bandaraya Shah Alam (MBSA) mengaku tidak bersalah di Mahkamah Sesyen di sini hari ini, atas pertuduhan menerima sebuah kenderaan mewah iaitu Toyota Vellfire 2.5, enam tahun lepas.

Feroz Hanif Mohamed Ahmad, 47, sebagai seorang penjawat awam didakwa menerima untuk dirinya kenderaan itu yang bernilai RM325,000 daripada pengurus sebuah syarikat untuk perkara yang diketahui ada kaitan dengan tugas rasminya.

Lelaki itu didakwa melakukan perbuatan tersebut di pusat jualan kenderaan di Kampung Kayu Ara, Damansara Utama pada 14 April 2017.

Dia didakwa mengikut Seksyen 165 Kanun Keseksaan yang memperuntukkan hukuman penjara maksimum dua tahun atau dengan denda atau kedua-duanya, jika sabit kesalahan.

Hakim Rozilah Salleh membenarkan tertuduh dijamin RM20,000 dengan seorang penjamin serta syarat tambahan menyerahkan pasport kepada mahkamah dan melaporkan diri di Pejabat SPRM berdekatan setiap awal bulan.

Pendakwaan dikendalikan Timbalan Pendakwa Raya Suruhanjaya Pencegahan Rasuah Malaysia (SPRM), Mohamad Fadhly Mohd Zamry manakala tertuduh diwakili peguam Mohd Shahrullah Khan Nawab Zadah Khan.

Mahkamah menetapkan 24 Mac ini untuk sebutan semula kes. – BERNAMA


China lancar kapal kapal angkasa Shenzhou-16 pada 30 Mei

JIUQUAN (CHINA): Kapal angkasa Shenzhou-16 dijadualkan dilancarkan pukul 9.31 pagi Selasa (waktu Beijing) dari Pusat Pelancaran Satelit Jiuquan di barat laut China, umum China Manned Space Agency (CMSA) pada Isnin, lapor Xinhua.

Shenzhou-16 akan membawa tiga angkasawan Jing Haipeng selaku komander bersama Zhu Yangzhu dan Gui Haichao, kata Timbalan Pengarah CMSA, Lin Xiqiang, pada sidang akhbar.

Misi penerbangan itu adalah yang kedua dilaksanakan di bawah program angkasa lepas kendalian China pada tahun ini.

Anak kapal akan berada di orbit selama lima bulan.

Pelancaran itu menggunakan roket pengangkut Long March-2F yang akan diisi dengan propelan, kata Lin. – BERNAMA-XINHUA


Mat Kilau: Bajet Finas dapat, logo tiada?

PADA malam Khamis bertempat di pawagam GSC MyTown Cheras telah berlangsungnya tayangan perdana Mat Kilau Kebangkitan Pahlawan.

Menteri Komunikasi dan Multimedia, Tan Sri Annuar Musa adalah jemputan kehormat malam itu selain penerbit dan penulis skripnya, Shahrudin Dali.

Anehnya Ketua Pegawai Eksekutif Perbadanan Kemajuan Filem Nasional Malaysia (FINAS), Profesor Dr Md Nasir Ibrahim tidak hadir.

Desas-desus mengatakan bajet yang disalurkan FINAS untuk Mat Kilau mencecah RM1.5 juta dan ada tambahan lagi sebanyak RM300,000 sepanjang pembikinan filem itu dibuat.

Namun logo FINAS tak kelihatan pada bahan-bahan untuk promosi dan publisiti seperti risalah dan sebagainya.

Apa sudah jadi? Mungkin pihak penerbit Kembara Studio boleh jelaskan.

Ada lagi cerita kurang sedap di dengar di kalangan pekerja belakang tabir masih ada bayaran yang tidak dijelaskan.

Benarkah begitu? Jika benar harapnya semua isu ini diselesaikan sebaik mungkin.

Penulis yang menonton sendiri filem berkenaan memuji semua plot jalan cerita dan skrip mantap telah dihasilkan sehingga meninggalkan kesan di hati penonton.

Author

Tun Puteh Wanti

View all posts

View all posts


Dedah isu warga asing di FB, pengasas GBAH bakal dipenjarakan

KUALA LUMPUR: Pengasas Gerakan Banteras Aktiviti Haram (GBAH) Aemierulrizaki Rambli mendakwa dirinya bakal dipenjarakan esok berikutan tindakannya meluahkan rasa geram terhadap kebanjiran warga asing di Pasar Borong Seri Kembangan tahun lalu.

“Saya luahkan kerana kecewa apabila wartawan dihalau daripada membuat liputan di pasar borong berkenaan.

“Kemarahan saya apabila pihak berkuasa tidak ambil tindakan apa-apa terhadap isu berkenaan dan warga asing masih berleluasa.

“Saya didakwa bawah Seksyen 233 Akta Komunikasi dan Multimedia (AKM) 1998 kerana kandungan jelek dan bakal dipenjarakan sebab tak mampu sediakan wang jaminan RM10,000,” katanya kepada MEDIA VARIASI.

Aemierulrizaki yang dikenali sebagai Along bekerja sebagai pemotong ikan sebelum ini didakwa kerana menceroboh setelah membuat serbuan di pusat judi.

GBAH ditubuhkan bersama Ariffin Abu Bakar, Presiden Pertubuhan Kebajikan Darul Islah (Perkid), Yusuf Azmi dan rakan dari Persatuan Pengguna Islam Malaysia (PPIM).

Dalam pada itu, Along menerusi FB Aemierulzaki yang diikuti lebih 24,000 pengikut dilihat tenang menunjukkan kerja-kerja disiapkan sebelum dibawa ke penjara esok.

“Ketika saya menulis status ini, warga asing sedang bermaharajalela di pasar-pasar borong dan kota-kota di sekitar lembah klang.

“Di negara kita, penjenayah dan jenayah dijaga subur dan rapi, manakala sesiapa yang menentang jenayah akan dikenakan tindakan mahkamah atau disumbat ke penjara,” katanya.

Author

Tun Puteh Wanti

View all posts

View all posts


PH tidak bincang kerjasama dengan MUDA – Anwar

KUALA LUMPUR: Pakatan Harapan (PH) masih belum membincangkan perkara berkaitan kerjasama dengan Parti Ikatan Demokratik Malaysia (MUDA), kata Pengerusi PH, Datuk Seri Anwar Ibrahim.

Anwar, yang juga Presiden PKR dan ketua Pembangkang, berkata perkara itu tidak berbangkit untuk dibincangkan dalam Majlis Presiden PH.

“PH belum membincangkan hal ini (kerjasama dengan MUDA), perkara ini tidak berbangkit, soal kerjasama dan perbincangan tiada masalah, baik dalam kalangan pembangkang. Tetapi untuk penyertaan (MUDA) dalam PH belum dibincangkan Majlis Presiden PH,” katanya.

Beliau berkata demikian kepada pemberita ketika ditemui pada Simposium Perubahan Iklim 2022 anjuran Pejabat Ketua Pembangkang dengan kerjasama Pejabat Yang Dipertua Dewan Rakyat dan Parlimen di Bangunan Parlimen, hari ini.

Sementara itu, MUDA bersedia untuk berkerjasama dengan PH pada Pilihan Raya Umum ke-15 (PRU15) akan datang, kata presidennya, Syed Saddiq Syed Abdul Rahman.

Beliau berkata demikian ketika ditemui Bernama di luar dewan yang menjadi lokasi Bengkel Tertutup MUDA sempena Persidangan Pilihan Raya MUDA. esok.

Syed Saddiq berkata pada persidangan esok, MUDA akan melantik dan mengumumkan Pengarah Pilihan Raya dan Jawatankuasa Pilihan Raya sebagai persiapan PRU15 selain mahu lebih banyak wanita untuk berada di barisan hadapan dalam proses penentuan calon menggerakkan jentera pilihan raya. – BERNAMA


Sekolah diminta rujuk polis sebelum keluar notis kes culik – Radzi

PUTRAJAYA: Pihak sekolah perlu merujuk kepada polis terlebih dahulu sebelum mengeluarkan sebarang notis pemakluman atau peringatan mengenai insiden yang dikaitkan dengan kes cubaan menculik murid kerana ia boleh menimbulkan kegusaran awam, kata Menteri Kanan Pendidikan Datuk Dr Radzi Jidin.

Bercakap pada sidang media selepas Majlis Penyerahan Pelaksanaan Projek Pembinaan Kompleks Sekolah Presint 15 di sini hari ini, beliau berkata Kementerian Pendidikan (KPM) telah mengingatkan Jabatan Pendidikan Negeri dan Pejabat Pendidikan Daerah untuk memberitahu pihak sekolah agar merujuk pihak polis sebelum mengeluarkan notis berkenaan.

“Kita tak nak notis yang dikeluarkan oleh sekolah nanti menimbulkan kerisauan penduduk. Niat sekolah keluarkan notis memang baik namun kadang-kadang peringatan itu boleh diambil dalam konteks berbeza yang menimbulkan kerisauan tidak berasas,” katanya.

Beliau berkata demikian ketika diminta mengulas kewajaran pihak pengurusan sekolah mengeluarkan notis peringatan mengenai kes culik di kawasan persekolahan.

Perkara sedemikian didakwa mencetuskan rasa panik dan kebimbangan dalam kalangan ibu bapa, ditambah dengan video tular kononnya berlaku cubaan culik tanpa diperiksa kesahihannya.

Radzi berkata pihak sekolah secara umumnya turut menerapkan aspek keselamatan murid agar tidak mendekati orang tidak dikenali.

“Penjagaan keselamatan adalah sebahagian daripada perkara yang sentiasa kita buat termasuk keselamatan lalu lintas, sebagai contohnya,” katanya.

Mengenai Kompleks Sekolah Presint 15, pembinaan sekolah rendah dan sekolah menengah di kawasan itu menelan belanja RM121 juta dan dijangka siap pada Ogos 2025.

“Ini merupakan kompleks pertama untuk penduduk di Presint 15, sebelum ini di Presint 15 tiada sekolah rendah mahupun menengah.

“Dengan pembinaan kompleks ini yang mengandungi 36 bilik darjah bagi sekolah rendah dan 30 (sekolah menengah) ia tentunya akan memberi kemudahan kepada penduduk sekitar,” katanya dan menambah kompleks tersebut berkeluasan 5.9 hektar. – BERNAMA


Undi 18: Platform anak muda tawarkan politik segar – Tengku Zafrul

KUALA SELANGOR: Pelaksanaan Undi 18 dilihat sebagai platform anak muda untuk membuktikan mereka mampu menawarkan wadah baharu politik yang lebih segar, kata Menteri Kewangan Tengku Datuk Seri Zafrul Tengku Abdul Aziz.

Tengku Zafrul berkata golongan ini juga mampu mengubah gaya politik tradisional, namun perlu mempunyai pemahaman terhadap isu semasa untuk mereka membuat pilihan yang bijak, demi masa hadapan negara.

“Pada masa sama, Undi 18 dilihat dapat memberi peluang kepada golongan muda untuk terlibat aktif, dalam membuat keputusan berkenaan masa depan negara. Mungkin selepas ini kita boleh melihat lebih ramai golongan muda menjadi pemimpin, baik di peringkat Persekutuan atau negeri.

“Undi 18 juga mampu melahirkan bakal pemimpin yang matang dan berkualiti. Penurunan umur minimum mengundi, dilihat mampu memberi lebih masa kepada golongan muda mendekati dan mendalami arena politik dan kepimpinan negara,” katanya dalam ucapan perasmian Sambutan Hari Belia Negara peringkat Selangor 2022 di Stadium Utama Kuala Selangor, pada Sabtu.

Tengku Zafrul berkata apabila terdapat ramai wakil golongan muda dalam arena politik, sudah pasti suara generasi ini akan lebih didengari.

“Ruang dan platform ini juga berupaya melihat lebih ramai golongan muda akan terlibat aktif dalam membuat keputusan berkenaan masa depan negara,” katanya.

Dalam pada itu, Tengku Zafrul berkata keadaan pandemik COVID-19 telah mewujudkan peningkatan bilangan usahawan muda dan kebergantungan perniagaan kepada teknologi pendigitalan, khususnya ekonomi gig.

“Penglibatan anak muda belia dalam industri digital ini, berupaya memberikan rangsangan ekonomi dan sumbangan idea yang baharu kepada kerajaan dan generasi milineal ini tidak lagi mengharapkan penggantungan kepada ekonomi dan pekerjaan tradisional,” katanya.

Dalam pada itu, Tengku Zafrul berkata sambutan Hari Belia Negara peringkat Selangor yang berlangsung selama dua hari bermula semalam itu, turut menyediakan segmen ‘Y-Career’ iaitu pameran kerjaya yang melibatkan lebih 26 buah syarikat menawarkan lebih 500 peluang pekerjaan kepada anak tempatan. – BERNAMA


Guna tujuan lain punca minyak masak bersubsidi kurang – KPDN

KUALA LUMPUR: Tindakan sesetengah pihak yang menggunakan minyak masak bersubsidi bagi tujuan lain antara punca bekalan keperluan asas itu berkurangan.

Ketua Setiausaha (KSU) Kementerian Perdagangan Dalam Negeri dan Kos Sara Hidup (KPDN), Datuk Azman Mohd Yusof berkata, kuota minyak masak bersubsidi diluluskan kerajaan kepada jumlah isi rumah yang layak sebelum ini adalah mencukupi.

“Bagi penentuan minyak peket atau minyak subsidi, kerajaan sebelum ini memutuskan bahawa kuota kepada isi rumah adalah 60,000 tan metrik setiap bulan. Tetapi, apabila kita membuat kajian semula keperluan ini, kita dapati minyak masak digunakan untuk tujuan-tujuan lain.

“Sebagai contoh, apabila kita melaksanakan jualan Rahmah dan sebagainya, sudah tentu ia memerlukan sumbangan daripada pihak-pihak tertentu untuk menjayakan kempen tersebut.

“Jadi ini bermakna ada minyak masak yang sepatutnya disediakan di peringkat peruncitan telah pun digunakan untuk kempen-kempen khas ini selain ada faktor lain,” katanya ketika sidang media selepas melancarkan majlis My Gaya Month 2023 sempena Kempen Beli Barangan Malaysia (KBBM) di Farenheit 88 di sini pada Selasa.

Mengulas lanjut, Azman berkata, pihaknya sedang bekerjasama dengan Kementerian Perusahaan Perladangan dan Komoditi untuk menyarankan kepada kerajaan supaya mempertimbang pertambahan kuota minyak subsidi.

Meskipun keputusan itu bergantung kepada kerajaan, katanya, pihaknya juga akan sedaya upaya mengatasi masalah tersebut khususnya di peringkat peruncitan.

Jelasnya, ini demi kepentingan rakyat agar mereka yang benar-benar layak memperoleh minyak subsidi berkenaan.

“Selepas ini saya percaya beberapa kajian akan dibuat untuk menentukan proses yang berbentuk subsidi bersasar diperkenalkan.

“Jadi, bila kita memperkenal subsidi bersasar, maka kita akan bawa ke peringkat kerajaan untuk menentukan kumpulan bersasar yang dimaksudkan dari segi konteks pendapatan isi rumah dan sebagainya.

“Saya percaya di mana-mana ada kekurangan ini tetapi bukan untuk jangka panjang. Kita akan cuba atasinya dengan berunding bersama pengeluar untuk membekalkan minyak masak di lokasi yang didapati berlaku kekurangan,” ujarnya.

Pada masa sama, beliau berkata, pihaknya juga akan turun padang untuk menyemak ketirisan di peringkat pengeluar atau peruncit

Selain itu, pihaknya akan membuat pemantauan mengenai tabdir urus atau tatakelola pengurusan minyak subsidi menerusi pengenalan sebuah sistem.

“Sistem ini akan memantau pengeluar kilang ke pemborong ke peruncit demi memastikan minyak masak bukan mudah untuk diselewengkan,” tambahnya.

Author

Fazleen Safina Abd Jamil

View all posts

View all posts


Beberapa surat setuju terima projek Jana Wibawa libat ahli keluarga pemimpin politik

KUALA LUMPUR: Beberapa senarai Surat Setuju Terima (SST) yang dikeluarkan  menerusi projek di bawah Program Jana Ekonomi Pemerkasaan Kontraktor Bumiputera Berwibawa (Jana Wibawa) melibatkan ahli keluarga pemimpin utama parti politik tertentu.

Bagaimanapun, Menteri di Jabatan Perdana Menteri (Undang-Undang dan Reformasi Institusi), Datuk Seri Azalina Othman Said berkata, Suruhanjaya Pencegahan Rasuah Malaysia (SPRM) setakat ini belum dapat mengenal pasti nilai sebenar projek itu.

Beliau berkata, SPRM telah menjalankan siasatan terhadap isu berkaitan tender rundingan terus antaranya projek di bawah Jana Wibawa yang melibatkan projek pembangunan dan infrastruktur.

“Sebanyak 56 projek telah mendapat SST dan keseluruhan projek tersebut bernilai RM6.3 bilion,” katanya menerusi jawapan yang disiarkan di laman sesawang Parlimen hari ini.

Azalina menjawab soalan Lim Guan Eng (PH-Bagan) berhubung jumlah bilangan dan nilai projek yang terlibat dalam penyalahgunaan kuasa khususnya tender rundingan terus melibatkan ahli keluarga pemimpin utama serta tindakan yang diambil ke atas mereka yang dapat ‘habuan.’

Menjawab soalan mengenai jumlah pertuduhan berprofil tinggi membabitkan ahli politik dan pegawai awam, Azalina berkata, 60 daripada 180 kes selesai dibicarakan bagi tempoh 2018 hingga Januari tahun ini.

Katanya, 72 individu telah disabitkan kesalahan manakala baki 120 kes masih dalam proses perbicaraan di mahkamah.

Beliau menjawab soalan Datuk Seri Dr Ismail Abd Muttalib (PN-Maran) mengenai jumlah pertuduhan berprofil tinggi membabitkan ahli politik dan pegawai awam yang belum dibawa ke muka pengadilan untuk hukuman serta sebab-sebab ia ditangguhkan.

Azalina juga berkata, kerajaan bercadang mengadakan sesi libat urus berkaitan Rang Undang-Undang Dana Politik untuk mendapatkan maklum balas gabungan dan parti politik serta pihak berkepentingan supaya sebarang rang undang-undang yang bakal dibentang kepada Jemaah Menteri adalah inklusif dan komprehensif serta mencerminkan keperluan semasa.

“Sebarang kertas kerja dan laporan pentadbiran terdahulu turut akan dipertimbang oleh kerajaan,” katanya menjawab soalan Datuk Ahmad Saad @ Yahaya (PN-Pokok Sena) berhubung perancangan kerajaan dalam membentangkan rang undang-undang itu bagi mengatasi isu pendanaan asing. – BERNAMA


Kelompok besar atlet berlepas ke Birmingham 2022 malam tadi

SEPANG: Kelompok terbesar kontinjen Malaysia berlepas ke London malam tadi bagi menyertai temasya Sukan Komanwel Birmingham 2022.

Ia terdiri daripada lebih 60 atlet dan pegawai melibatkan sukan badminton, skuasy, olahraga, gimnastik artistik, judo, ping pong, powerlifting dan bola keranjang berkerusi roda.

Antara atlet yang terlibat ialah pemain badminton Ng Tze Yong, Aaron Chia, Soh Wooi Yik, Pearly Tan, M. Thinaah, Goh Jin Wei serta Rachel Arnold (skuasy), Jackie Wong Siew Cheer (baling tukul besi) dan Bonnie Bunyau Gustin (powerlifting).

Mereka menaiki pesawat Malaysia Airlines MH0002, yang dijadualkan berlepas pada 11.30 malam ini dari Lapangan Terbang Antarabangsa Kuala Lumpur (KLIA) ke Lapangan Terbang Heathrow, London.

Kontinjen negara akan diwakili oleh 162 orang membabitkan 104 atlet, 44 pegawai dan 13 kakitangan, dengan sasaran membawa pulang enam pingat emas.

Sukan Komanwel 2022 dijadualkan bermula 28 Julai hingga 8 Ogos ini, dengan lebih kurang 6,500 atlet dari 72 negara dan Wilayah dijangka mengambil bahagian pada edisi kali ini. – BERNAMA


Inisiatif KWSP berjaya tarik lebih ramai pencarum daripada pekerja tidak formal

KUALA LUMPUR: Inisiatif sendiri yang digerakkan Kumpulan Wang Simpanan Pekerja (KWSP) telah berjaya menarik minat lebih ramai golongan pekerja untuk membuat caruman.

Ketua Pegawai Strategi KWSP, Nurhisham Hussein berkata, langkah itu juga telah membawa kepada peningkatan sebanyak 60 peratus berbanding tahun sebelumnya.

Bagaimanapun Nurhisham berpendapat, reformasi terhadap sistem perlu dilaksanakan secara menyeluruh bagi mendapatkan liputan yang lebih meluas terhadap usaha positif itu.

“Buat masa ini kita buat secara sukarela, KWSP perlu keluar dan pasarkan kepada golongan terlibat dan menjelaskan tentang kebaikan mencarum.

“Alhamdulillah pada masa ini kita ada penambahan sehingga 60 peratus daripada tahun lepas dan angka ini telah melebihi 700,000 pencarum secara sukarela yang mencarum secara berkala… jadi apa yang kita mampu laksanakan kita akan usaha namun perlu ada reformasi pada sistem itu sendiri,” katanya seperti dilapor Astro Awani.

Beliau berkata demikian ketika ditemu bual menerusi program Niaga Awani pada Isnin.

Mengulas lanjut, beliau turut berkata, faktor ketidaktentuan ekonomi juga antara yang menjadi punca ramai pihak yang masih tidak mampu untuk mencarum.

Ini termasuk aspek kadar pembayaran gaji yang masih lagi dilihat rendah sekali gus mengakibatkan golongan berkenaan tidak mempunyai wang berlebihan untuk menyimpan.

“Kita boleh menggubal skim KWSP supaya ia lebih menarik kepada pencarum sukarela dan kita boleh usaha untuk memasukan golongan pekerja tidak formal ini di bawah Akta KWSP.

“Tetapi kita juga perlu melihat penstrukturan ekonomi dan perkara itu bukan di bawah kuasa KWSP kerana masalah asasnya ialah gaji rendah… kalau gaji rendah memang tidak boleh simpan.

“Kalau kita boleh menggubal sistem ekonomi yang lebih baik, pemberian gaji yang lebih tinggi ini mampu memanfaatkan lagi sistem perlindungan sosial kerana sumbernya (wang) masih ada,” katanya lagi.

Sementara itu, Persidangan Kesejahteraan Sosial Antarabangsa (ISWC 2023) yang ke -10 akan berlangsung pada 5 dan 6 Julai bertempat di Hotel Mandarin Oriental, Kuala Lumpur.

Bertemakan ‘Changing The Game: Building The World We Want’ ia merupakan anjuran KWSP bersama Kementerian Kewangan, Unit Penyelarasan Pelaksanaan (ICU) Jabatan Perdana Menteri (JPM) serta Persatuan Keselamatan Sosial Antarabangsa (ISSA).

Authors

Media Variasi

View all posts

Diyana Rahip

View all posts

View all posts

View all posts


Muntah-muntah sebab termakan cendawan beracun

PETALING JAYA: Seorang wanita terkejut apabila seluruh ahli keluarganya mengalami muntah-muntah yang sangat teruk selepas makan hidangan cendawan goreng yang dipercayai beracun.

Menurut perkongsian wanita itu di akaun TikToknya, dia berkata, cendawan tersebut dipetik oleh suaminya di tepi kawasan rumah mereka.

“Saya ambil cendawan itu, dan membersihkannya seperti biasa untuk dijadikan hidangan.

“Apabila diteliti cendawan itu, ia kelihatan sama seperti cendawan busut tetapi ada sedikit perbezaan pada teksturnya,” katanya.

Menurutnya lagi, dia agak was-was apabila cendawan yang dimasak itu menjadikan hidangan tersebut bertukar warna kehijauan tetapi tidak mengendahkannya.

“Rasa cendawan itu juga sedap sama seperti cendawan busut.

“Tetapi, selepas sahaja kami memakan hidangan itu, kami mula berasa sakit. Saya ‘google’ cendawan itu, rupa-rupanya betul kami dah termakan cendawan beracun,” jelasnya.

Katanya, akibat daripada itu mereka sekeluarga berada dalam keadaan sangat lemah sehingga memaksa wanita itu menghubungi talian kecemasan sebelum mereka semua dikejarkan ke hospital.

Tinjauan di ruang komen mendapati rata-rata pengguna meluahkan rasa simpati terhadap keluarga tersebut dan menasihati mereka supaya lebih berhati-hati apabila memakan tumbuhan liar.

“Tak silap cendawan busut bentuk payung dia lain. Kepala dia membunjut sikit, yang ini cantik betul. Semoga cepat sihat,” kata Munie.

“Arwah mak ada ajar dulu kalau cari cendawan kena tengok ada serangga atau tidak pada cendawan itu. Kalau ada, memang boleh makan,” kongsi Mamy.

“Semoga cepat sembuh dan terima kasih kongsi pengalaman ini. Memang beri kesedaran pada kami yang tak tahu, jaga diri semua,” kata Siti.

Sehingga kini, video berkenaan telah ditonton lebih 200,000 kali. – KOSMO

Authors

View all posts

View all posts


Jangan terpedaya pihak mengaku pengamal atau pakar perubatan – MPM

KUALA LUMPUR: Majlis Perubatan Malaysia (MPM) menasihatkan orang ramai supaya tidak terkeliru atau terpedaya dengan dakwaan mana-mana pihak yang mengaku diri mereka sebagai seorang pengamal perubatan atau pakar perubatan berdaftar di Malaysia.

Presiden MPM Tan Sri Dr Noor Hisham Abdullah berkata selaras dengan Seksyen 14C Akta Perubatan 1971 (Pindaan 2012), seseorang berhak untuk didaftarkan dan mengamal sebagai pakar dalam sesuatu bidang kepakaran dalam Daftar Perubatan MPM sekiranya memenuhi syarat-syarat yang terkandung dalam Seksyen 14B Akta Perubatan 1971 (Pindaan 2012).

“Syarat utama pendaftaran sebagai seorang pakar adalah pengamal tersebut perlu berdaftar penuh dengan MPM, mempunyai kelayakan kepakaran yang diiktiraf, menghadiri latihan kepakaran dalam bidang kepakaran di institusi yang diiktiraf, dan membuktikan bahawa dia adalah layak dan mempunyai akhlak yang baik,” katanya dalam kenyataan hari ini.

Dr Noor Hisham berkata kesemua pendaftaran pakar perlu menjalani penilaian oleh jawatankuasa khas MPM yang akan meneliti kesemua syarat-syarat tersebut sebelum seseorang pengamal diperakui sebagai pakar perubatan dan dapat mengamal di negara ini.

Sehubungan itu, tiada mana-mana orang atau pihak yang boleh memperakukan diri mereka dan mengamal sebagai seorang pakar perubatan dalam sesuatu bidang jika nama mereka tiada dalam Daftar Perubatan MPM, katanya.

Beliau berkata bagi tujuan verifikasi atau penyemakan status pendaftaran seorang pengamal perubatan yang berdaftar dengan MPM, sama ada pengamal itu seorang doktor perubatan atau pakar perubatan, semakan boleh dibuat melalui laman web MPM iaitu www.mmc.gov.my di bawah pautan Search Medical Register dan National Specialist Register.

MPM menyediakan kemudahan dalam talian ini bagi membantu orang ramai dapat memilih hanya pengamal perubatan dan pakar perubatan yang bertauliah sahaja memberi perkhidmatan kesihatan dan rawatan perubatan di negara ini, termasuk dalam hal rujukan perkara berkaitan perubatan dan kesihatan awam, katanya. – BERNAMA


Capital A paling untung susulan penggantungan MYAirline

KUALA LUMPUR: Capital A Bhd, yang memiliki 100 peratus syarikat penerbangan tambang rendah AirAsia Malaysia, akan mendapat manfaat yang paling besar daripada penggantungan operasi MYAirline Sdn Bhd (MYAirline), demikian menurut penganalisis.

Penganalisis Maybank Investment Bank (Maybank IB), Yin Shao Yang berkata, MYAirline bersaing secara langsung dengan AirAsia Malaysia, yang lazimnya menyumbang lebih 80 peratus kepada perolehan kumpulan Capital A.

Beliau berkata, ia ditambah dengan penangguhan penghantaran pesawat badan sempit Boeing B737 MAX 8 kepada Malaysia Airlines, menyebabkan kapasiti domestik industri penerbangan akan mengambil masa untuk kembali kepada 100 peratus paras prapandemik pada 2019.

Katanya, keadaan itu akan memberikan tekanan kepada harga tambang untuk meningkat.

“Tambahan pula, masa penggantungan MYAirlines ini adalah pada permulaan tempoh perjalanan akhir tahun. Tambang biasanya memuncak pada suku keempat, yang bermakna akan menjadi suku keempat ‘durian runtuh’ buat Capital A.

“Mengambil kira semua keadaan adalah sama, setiap RM1 harga tambang AirAsia Malaysia yang lebih tinggi berbanding purata akan menghasilkan antara RM25 juta hingga RM30 juta kepada perolehan kumpulan,” katanya dalam satu nota penyelidikan.

MYAirline dalam satu kenyataan mengejut semalam mengumumkan penggantungan operasinya berkuat kuasa serta merta sehingga diberitahu kelak.

Ahli Lembaga Pengarah syarikat itu dalam kenyataan berkenaan memaklumkan keputusan penggantungan dibuat kerana tekanan kewangan yang menyebabkan operasi perlu digantung sementara menunggu penstrukturan semula pemegang saham dan permodalan semula syarikat.

Tekanan kewangan menjadi punca keputusan sukar itu terpaksa dibuat selain menunggu penstrukturan semula pemegang saham dan penjanaan semula modal syarikat itu, menurut kenyataan itu.

Sementara itu, Shao Yang berkata Maybank IB menjangkakan penggantungan operasi MYAirline akan memberikan sedikit kesan negatif kepada pengendali lapangan terbang, Malaysia Aiports Holdings Bhd (MAHB).

Beliau berkata, MYAirline merangkumi kurang daripada 10 peratus trafik penumpang domestik MAHB dan dianggarkan menyumbang kurang dua peratus kepada pendapatannya, mengambil kira bahawa caj perkhidmatan penumpang (PSC) domestik adalah lima hingga tujuh kali rendah berbanding PSC antarabangsa.

“Terdapat juga jumlah yang dihutang kepada MAHB daripada MYAirline, tetapi pengendali lapangan terbang itu memberikan jaminan kepada kami bahawa sebarang peruntukan tidak akan memberikan sebarang kesan material kepada perolehannya,” katanya.

Beliau menambah, AirAsia X pula dijangka tidak terkesan sama sekali dengan penggantungan operasi MYAirline, yang menggunakan pesawat badan sempit Airbus A320 untuk terbang ke destinasi domestik dan ASEAN.

“AirAsia X pula menggunakan pesawat badan lebar Airbus A330 yang terbang ke destinasi di luar ASEAN, kecuali Bali,” katanya.

MYAirline diasaskan secara rasmi pada 11 Januari 2021 dengan sokongan kewangan daripada Zillion Wealth Bhd (88 peratus), Trillion Cove Holdings Bhd (10 peratus) dan Pengasas Bersama dan Bekas Ketua Pegawai Eksekutif (CEO), Rayner Teo (dua peratus).

Lembaga Pengarah MYAirline terdiri daripada Pengasas Bersama yang juga pemegang saham terbesar, Datuk Allan Goh Hwan Hua bersama anak lelakinya, Sean Goh Tze Han; bekas Ketua Pengarah Jabatan Penerbangan Awam Malaysia (DCA), Datuk Seri Azharuddin Abdul Rahman; bekas Ketua Pegawai Operasi (COO) Malaysia Airports Holdings Bhd (MAHB), Datuk Abd Hamid Mohd Ali; Teo dan Pengarah Trillion Cove, Jothi Prakash Murugan. – Berita Harian

Authors

Media Variasi

View all posts

Diyana Rahip

View all posts

View all posts

View all posts


Peniaga kecewa MBSJ mahu roboh 30 gerai sebelum PRU15

PUCHONG: Sebanyak 30 gerai peniaga Melayu menerima notis daripada Majlis Bandaraya Subang Jaya (MBSJ) yang bertindak mahu merobohkan gerai mereka dalam tempoh seminggu sebelum Pilihan Raya Umum ke-15 (PRU15).

Timbalan Pengerusi Persatuan Peniaga Bulatan Puchong Permai, Yusof Isa berkata, notis itu menyatakan perobohan akan dikenakan terhadap 30 gerai peniaga Melayu di sepanjang rizab bahu Jalan Taqwa Bulatan Puchong Permai mengikut Seksyen 72 (5) Akta Jalan Parit dan Bangunan 1974 (Akta 133).

“Ada 24 Ahli Majlis MBSJ lantikan Pakatan Harapan (PH), dimana penyandang Parlimen Puchong sebelum ini adalah dari DAP, Gobind Singh Deo.

“Kenapa hendak roboh gerai kami menjelang PRU? Adakah sebab semua peniaga ini orang Melayu seolah ada cop di dahi kami sokong Barisan Nasional (BN) yang beriya-iya sangat nak roboh.

“Kami tidak nafikan MBSJ ada sediakan gerai untuk penempatan semula gerai peniaga yang hendak dirobohkan tetapi kenapa mereka bina ditempat tidak strategik tiada pengunjung. Adakah sengaja bazir duit rakyat dan susahkan peniaga?

“Setelah bantahan dibuat, MBSJ menyediakan gerai di medan selera Puchong Permai bagaimanapun tawaran penempatan dibuka secara tender  menyebabkan semua peniaga di gerai ini tidak dapat pula.

“Inilah wajah sebenar pimpinan PH, DAP mereka sebar propaganda kata BN rasuah tetapi apabila mereka mentadbir peluang meniaga untuk Melayu ditutup, dicantas, disusahkan.

“Sebaliknya peluang sebesar-besarnya diberi kepada kroni mereka,” katanya pada sidang media berhubung perobohan 30 gerai peniaga Melayu oleh MBSJ di bulatan Puchong Permai di sini hari Rabu.

Turut hadir, calon BN di P103 Puchong, Datuk Seri Syed Ibrahim Kader; Pengerusi MIC Bahagian Puchong, B. Awtar Singh dan Tok Ketua Jawatankuasa Pembangunan dan Keselamatan Kampung Persekutuan (JPKKP) Batu 12 Puchong, Ismail Awang.

Dalam pada itu, Ismail berkata, pihaknya mengambil maklum tentang masalah peniaga, dan membuat permohonan berkali-kali supaya tidak merobohkan gerai sejak tiga tahun lalu.

“Sehingga hari ini kami tidak mendapat sebarang maklum balas penyelesaian untuk peniaga di sini daripada pihak MBSJ, sebaliknya, tiba-tiba diberikan notis seminggu sebelum pilihan raya untuk roboh gerai,” katanya.

Author

Tun Puteh Wanti

View all posts

View all posts


Fahmi mahu DNB jelaskan mengenai capaian liputan 5G

KUALA LUMPUR: Menteri Komunikasi dan Digital, Fahmi Fadzil hari ini meminta Digital Nasional Berhad (DNB) menjelaskan bagaimana syarikat itu membuat kesimpulan bahawa pelaksanaan liputan rangkaian 5G di negara ini telah mencapai hampir 50 peratus.

Beliau berkata, Suruhanjaya Komunikasi dan Multimedia Malaysia (MCMC) belum menentusahkan maklumat berkenaan.

“Saya fikir DNB perlu menjelaskan bagaimana mereka memperoleh angka tersebut. MCMC belum lagi menentusahkan maklumat ini.

“Lain kali, saya rasa DNB perlu menentusahkan sebelum menerbitkannya,” katanya sebagai respons balas kepada ciapan yang mendakwa angka yang diterbitkan oleh DNB itu adalah palsu.

Pada Isnin, Ketua Pegawai Operasi DNB, Nasution Mohamed dalam satu kenyataan berkata, pelaksanaan rangkaian 5G di seluruh negara telah mencapai hampir 50 peratus di kawasan berpenduduk pada akhir 2022, sekali gus melepasi sasaran awal sebanyak 40 peratus.

Nasution berkata, rangkaian itu kini telah mencapai 15 juta rakyat Malaysia melibatkan 3,900 tapak dan bakal menjangkau lebih 30 juta orang serta perniagaan apabila dilaksanakan sepenuhnya.

Beliau juga berkata, DNB kini memberi tumpuan penuh ke arah mencapai komitmen 80 peratus kawasan berpenduduk pada akhir tahun 2024 atau lebih awal. – BERNAMA


PEMBELA gesa operasi madrasah digantung sehingga siasatan selesai

KUALA LUMPUR: Pertubuhan-Pertubuhan Pembela Islam (PEMBELA) menggesa pihak berkuasa Selangor menggantung operasi Madrasah Darussolihin di Jalan Kebun, Shah Alam buat sementara waktu, sehingga siasatan selesai.

Pengerusi PEMBELA, Aminuddin Yahaya berkata, beliau bimbang jika berlaku perkara yang boleh mengundang risiko kepada penghuninya.

“Bagi saya, polis kena buat siasatan cepat dan setelus mungkin, pada masa sama, madrasah yang masih dalam siasatan itu perlulah diberhentikan (operasi) sementara dan pelajarnya pulang ke rumah masing-masing sehingga kes ini selesai.

“Ini memandangkan laporan (media) yang ditularkan, menunjukkan bagaimana pelajar telah diberi layanan begitu teruk, mungkin lebih teruk daripada dalam penjara, ini bukan memulihkan akidah.”

“Kita bimbang, mungkin berisiko terhadap nyawa pelajar tersebut,” katanya kepada MEDIA VARIASI.

Aminuddin turut menambah, pihak yang memberikan lesen kepada madrasah berkenaan juga perlu menggantungkan dulu kelulusan sehingga siasatan selesai.

MEDIA VARIASI sebelum ini melaporkan pendedahan pelajar yang mendakwa didera ala militan ketika mengikuti ‘rawatan pemulihan’ di madrasah di Shah Alam.

Susulan itu, Madrasah Darussolihin, Jalan Kebun Shah Alam yang didakwa terbabit isu dera ala ‘militan’ mengesahkan mereka tidak berdaftar dengan Agensi Anti Dadah Kebangsaan walaupun memperkenalkan premis sebagai pusat pemulihan.

Ketua Polis Selangor Datuk Arjunadi Mohamed mengesahkan kertas siasatan sudah dibuka mengikut Seksyen 323 Kanun Keseksaan.

Pengerusi Suruhanjaya Hak Asasi Manusia Malaysia (SUHAKAM), Prof Datuk Dr Rahmat Mohamad menjalankan siasatan dakwaan isu pelanggaran hak asasi manusia di madrasah berkaitan, bagi menjalankan fungsi statutorinya di bawah Seksyen 4 dan 12 Akta SUHAKAM 1999.

Pada Isnin, Menteri di Jabatan Perdana Menteri (Hal Ehwal Agama), Datuk Idris Ahmad, memaklumkan kes madrasah yang didakwa dera pelajar ala militan telah dibawa kepada pihak polis.

Ketua Pengarah AADK, Sutekno Ahmad Belon menafikan dakwaan agensi berkenaan terlibat kerjasama dengan madrasah berkaitan.

Author

Tun Puteh Wanti

View all posts

View all posts


Piala AFF: Malaysia, Singapura buru permulaan sempurna Tahun Baharu 2023

KUALA LUMPUR: Kancah bola sepak Asia Tenggara kini tertumpu kepada perlawanan antara Malaysia dan musuh tradisinya Singapura pada aksi terakhir Kumpulan B saingan Piala Persekutuan Bolasepak ASEAN (AFF) 2022 di Stadium Nasional di Bukit Jalil, malam esok.

Pertembungan Causeway Derby itu bukan perlawanan biasa kerana setiap pertemuan kedua-dua pasukan tidak pernah sepi daripada pelbagai drama ‘dalam dan luar’ padang, emosi dan ragam peminat.

Selepas Singapura berjaya mengikat Vietnam tanpa jaringan Jumaat lepas, pasukan negara bimbingan Kim Pan Gon tidak mempunyai pilihan selain perlu mencatat kemenangan untuk layak ke peringkat separuh akhir bagi mengelakkan daripada tersingkir awal buat kali kedua berturut-turut.

Singapura, juara empat kali dan hanya memerlukan keputusan seri untuk layak, bakal turun dengan reputasi unggul mencabar kehebatan Malaysia yang memiliki rekod kurang memberangsangkan berdepan The Lions dalam kesemua pertandingan beberapa tahun kebelakangan ini.

Perlawanan terakhir kedua-dua pasukan menyaksikan Singapura menang 2-1 di laman sendiri pada aksi persahabatan antarabangsa Mac lepas, sekali gus menyaksikan Pan Gon mengalami kekalahan pertama bersama pasukan negara.

Malaysia, juara Piala AFF 2010 sebelum itu tewas 0-1 pada aksi Piala Airmarine 2019 di Bukit Jalil dan seri tanpa jaringan dalam perlawanan persahabatan pada 2016.

Kali terakhir Malaysia menewaskan Singapura ialah pada aksi terakhir Kumpulan B Piala AFF 2014 yang menyaksikan dua gol ‘epik’ lewat permainan – penalti, Safiq Rahim dan penyudah jarak jau, Indra Putra Mahayuddin membantu pasukan menang 3-1 di Stadium Nasional Singapura sekali gus mara ke separuh akhir.

Bagai ulangan aksi kumpulan edisi 2014, tekanan dan bahang perlawanan jelas dirasai berdasarkan kedudukan kumpulan apabila Singapura sekadar mempunyai kelebihan satu mata di kedudukan kedua manakala Malaysia ketiga dengan mengumpul enam mata.

Sementara bagi pendahulu Vietnam yang akan menentang Myanmar pada satu lagi aksi kumpulan di Hanoi, biarpun tewas, mereka yang mengumpul tujuh mata sudah hampir pasti mengesahkan kemaraan ke peringkat separuh akhir selepas memiliki kelebihan jumlah jaringan yang besar.

Pada kempen kali ini, kejayaan mengikat Vietnam dengan pendekatan permainan bertahan dianggap persembahan terbaik Singapura di bawah bimbingan jurulatih dari Jepun, Takayuki Nishigaya selepas bergelut ketika meraih kemenangan masing-masing ke atas Myanmar dan Laos.

Pendekatan sama digunakan ketika menentang Vietnam dijangka menjadi pertaruhan Singapura di Bukit Jalil esok, sekali gus menyaksikan Malaysia perlu bermula garang memburu gol awal untuk memberi tekanan kepada anak buah Nishigaya.

Tekanan akan memaksa Singapura ‘membuka permainan’ dan pada ketika itu skuad bimbingan Pan Gon diterajui pemain sayap sensasi, Mohamad Faisal Abdul Halim perlu mengambil kesempatan mencari gol kedua bagi membunuh momentum pihak lawan.

Bagaimanapun, benteng pertahanan pasukan negara diingatkan supaya mengekalkan fokus pada tahap terbaik sepanjang perlawanan dan mengelak daripada membuat kesalahan berdekatan kawasan gol kerana Singapura gemar mencipta jaringan dalam situasi ‘bola mati’.

Antara pemain Singapura yang mempunyai ketajaman di depan gawang perlu dirantai pasukan negara ialah pemain pertahanan Irfan Fandi dan adiknya di posisi penyerang, Ilhan, yang masing-masing sudah mencetak satu gol serta penjaring terbanyak pasukan Shawal Anuar yang mengumpul dua gol setakat ini.

Berdasarkan ranking FIFA, Malaysia lebih baik di kedudukan ke-145 manakala Singapura ke-160, namun pertembungan Causeway Derby tidak mengambil peduli soal rekod lampau kerana kedua-dua pasukan sentiasa berlumba-lumba melakar sejarah baharu.

Semoga pasukan yang terbaik memenangi perlawanan malam esok dengan pemain negara perlu tahu mereka tidak keseorangan kerana ‘pemain ke-12’ atau ‘ekor Harimau Malaya’ sentiasa berada di belakang memberikan sokongan. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Selangor catat 1,617 kes poligami tanpa kebenaran sejak 2019

SHAH ALAM: Selangor mencatatkan 1,617 kes pasangan bernikah dan berpoligami tanpa kebenaran sepanjang 2019 hingga tahun lepas.

Pengerusi Majlis Agama Islam Selangor (MAIS), Tan Sri Abdul Aziz Mohd Yusof berkata, jumlah berkenaan adalah sekali ganda berbanding pemohon yang meminta kebenaran untuk bernikah dan berpoligami iaitu sebanyak 859 kes dalam tempoh sama.

Menurutnya, antara punca pasangan memilih untuk bernikah di luar negeri tanpa kebenaran adalah suami yang takut untuk memaklumkan hasrat untuk bernikah dengan wanita lain kepada isterinya selain menganggap  prosedur permohonan poligami adalah rumit.

“Prosedur untuk memohon poligami ini mudah sahaja. Kalau pergi ke Jabatan Agama Islam (JAIS), hanya perlu isi borang dan ikut prosedur operasi standard tertentu, tujuannya supaya dia (suami) boleh berlaku adil, mampu dari segi fizikal, kewangan dan kesihatannya.

“Kita tidak boleh menikahi wanita lain tapi dalam masa sama mengabaikan tanggungjawab kepada isteri sedia ada,” katanya kepada pemberita selepas Forum Kekeluargaan Undang-undang dan Pencerahan Undang-undang bertajuk ‘Poligami: Mengikut Sunnah atau Mencari Rebah” di Masjid Sultan Salahuddin Abdul Aziz, hari ini.

Abdul Aziz turut memaklumkan tindakan berpoligami tanpa kebenaran ini juga adalah suatu kesalahan di bawah seksyen 124 Enakmen Undang-Undang Keluarga Islam (Negeri Selangor) 2003 yang memperuntukkan hukuman denda tidak melebihi RM1,000 atau penjara tidak melebihi enam bulan atau kedua-duanya.

Malah katanya, pihak yang bersubahat terhadap kesalahan berpoligami tanpa kebenaran juga boleh dikenakan hukuman sama.

Mengulas mengenai isu pembatalan ceramah agama oleh Ustaz Azhar Idrus di Selangor yang pihak masjid mendakwa telah menghantar permohonan bagi mendapat pengecualian untuk membenarkan penceramah popular itu memberi ceramah, beliau berkata, tiada laluan khas untuk mana-mana individu mendapatkan tauliah bagi memberi ceramah agama di negeri ini.

“Mereka ada membuat permohonan untuk minta pengecualian (kepada Ustaz Azhar Idrus), tapi JAIS dengan tegas tidak memberikan pengecualian kepadanya kerana didapati ia tidak memenuhi syarat-syarat yang ditetapkan JAIS,” katanya.

Selain itu Abdul Aziz turut menggalakkan mana-mana pihak yang ingin mendapatkan tauliah memberi ceramah di Selangor untuk membuat permohonan kepada JAIS.

Beliau berkata permohonan itu dibuka untuk tempoh empat tahun sekali dan buat masa ini permohonan boleh dibuat secara dalam talian di laman sesawang rasmi JAIS sehingga 31 Mac ini.

Katanya antara syaratnya ialah pemohon mestilah beragama Islam, berumur 18 tahun ke atas, sihat tubuh badan dan berakal, bermastautin di Selangor, tidak disabitkan dengan kesalahan jenayah, mempunyai pendidikan di peringkat Empat Sanawi atau setaraf, selain lulus ujian bertulis dan menghadiri sesi temu duga sebelum penilaian dibuat oleh Jawatankuasa Pentauliahan JAIS. – BERNAMA


FKMM serah memorandum gesa kaji semula CPTPP kepada Mat Sabu

PUTRAJAYA: Forum Kedaulatan Makanan Malaysia (FKMM) menyerahkan satu memorandum menyatakan kebimbangan terhadap Perjanjian Komprehensif dan Progresif bagi Perkongsian Trans-Pasifik (CPTPP).

Memorandum tersebut diserahkan kepada Menteri Pertanian dan Keterjaminan Makanan, Mohamad Sabu di Bangunan Kementerian Pertanian dan Keterjaminan Makanan pada Khamis.

Ketua Koordinator FKMM, Nurfitri Amir Muhammad berkata, memorandum yang disokong oleh 54 pertubuhan itu menggesa kerajaan mengkaji semula CPTPP secara terperinci.

Menurutnya, memorandum ini dibuat bagi membuat permohonan kepada kerajaan mengambil kira tentang kesan CPTPP kepada industri pertanian dan juga hak-hak petani.

“Yang pertamanya adalah untuk supaya kementerian menjalankan penilaian dan kajian yang lebih terperinci terhadap perkara-perkara yang akan kita sebutkan.

“Kerana sejak perdebatan berkenaan CPTPP ini keluar, tidak ada satu pun kenyataan atau pendirian yang dikeluarkan kementerian berkenaan apa dia sebenarnya kesan CPTPP kepada hak petani dan juga industri ini secara keseluruhannya.

“Jadi kita gariskan di sini secara ringkasnya ada enam perkara, perkara yang paling utama sekali saya rasa yang tidak boleh dicabar adalah berkenaan dengan hak petani untuk menyimpan, berkongsi dan menjual benih,” katanya.

Jelas Nurfitri, CPTPP menafikan hak tradisi petani ini untuk berkongsi dan menjual benih secara bebas kerana mewajibkan mereka untuk menyertai Konvensyen Kesatuan Antarabangsa untuk Perlindungan Varieti Baharu Tumbuhan (UPOV) 1991.

Katanya, UPOV 1991 adalah sebuah konvensyen yang memberi hak monopoli kepada pembiak baka bermaksud petani tidak boleh lagi dengan mudah untuk menyimpan, berkongsi dan menjual benih.

“Yang kedua adalah berkenaan nelayan. Jadi dalam CPTPP ini, secara ringkasnya nelayan dilarang untuk menangkap spesies-spesies ikan yang dikategorikan sebagai terancam dan yang berkurangan, yang terlalu banyak ditangkap.

“Walaupun objektifnya adalah untuk melindungi alam sekitar tetapi tidak ada pengecualian yang diberikan kepada nelayan pantai dan nelayan kecil sedangkan punca kepada kepupusan ikan adalah berkenaan dengan bot-bot tunda dan juga pencemaran alam,” katanya lagi.

Author

Faridah Amiratul

View all posts

View all posts


Ahli perniagaan Malaysia Soh Chee Wen dihukum penjara 36 tahun

SINGAPURA: Ahli perniagaan Malaysia, John Soh Chee Wen dijatuhi hukuman penjara 36 tahun di Singapura kerana terlibat dalam kes manipulasi pasaran saham terbesar republik itu sehingga mengakibatkan kerugian S$8 bilion (RM27 bilion) pada 2013.

Media tempatan melaporkan bekas rakan kongsi Soh iaitu Quah Su-Ling turut dijatuhi hukuman penjara 20 tahun.

Quah adalah bekas Ketua Pegawai Eksekutif IPCO International yang tersenarai di Bursa Saham Singapura (SGX).

Soh, 62, dan Quah, 57, masing-masing disabitkan dengan 180 dan 169 pertuduhan selepas perbicaraan kes mereka berlangsung selama hampir 200 hari serta membabitkan kira-kira 100 saksi pendakwaan, menurut laporan itu.

Laporan itu juga menyebut bahawa dari Ogos 2012 hingga Oktober 2013, Quah dan Soh telah memanipulasi harga saham Kumpulan Blumont, Asiasons serta LionGold.

Mereka didakwa mempunyai kawalan, memperoleh pembiayaan untuk menjalankan aktiviti perdagangan tidak sah dan menyelaraskan penggunaan 189 akaun dagangan sekuriti mereka.

Akaun berkenaan didaftarkan atas nama 60 individu dan syarikat.

Sebahagian besar pertuduhan terhadap mereka membabitkan 106 kesalahan menipu iaitu memperdaya institusi kewangan dengan menyembunyikan penglibatan mereka dalam memberi arahan untuk membuat pesanan dan perdagangan.

Soh juga didapati bersalah mengganggu empat saksi dengan meminta mereka berbohong kepada penyiasat selepas kejatuhan pasaran saham.

Skim itu terbongkar pada 4 Okt 2013 apabila harga saham ketiga-tiga syarikat jatuh sehingga mengakibatkan kerugian S$8 bilion permodalan pasaran daripada SGX.

Pendakwaan telah memohon agar mahkamah mengenakan hukuman penjara 40 tahun ke atas Soh dan 19 tahun setengah terhadap Quah. – BERNAMA


Sarawak tingkat persiapan hadapi monsun timur laut

Dalam kenyataan hari ini, Pengerusi JPBN Datuk Amar Douglas Uggah Embas berkata seramai 1,590 anggota Jabatan Bomba dan Penyelamat Malaysia (JBPM) Sarawak akan bertugas sepanjang tempoh itu dan akan dibantu 9,187 anggota pasukan Bomba Komuniti dan 8,624 anggota Pasukan Tindakan Kecemasan Komuniti (CERT).

Beliau berkata pihaknya juga telah mengenal pasti 310 lokasi hotspot banjir di seluruh negeri, 73 daripadanya di Bahagian Sibu, 52 di Sri Aman, 42 di Kuching, 40 masing-masing di Samarahan dan Miri, 32 di Bintulu dan 31 di Limbang.

“Jabatan juga telah mengenal pasti 97 lokasi yang perhubungan jalan raya paling mudah terputus, 42 daripadanya terletak di Sibu. Terdapat juga 77 lokasi yang terdedah kepada tanah runtuh, dengan Sibu sekali lagi mencatatkan lokasi terbanyak iaitu 32 kawasan,” katanya.

Dari segi logistik, beliau berkata JBPM Sarawak telah menyediakan 48 bot, 16 lori, 87 kenderaan pacuan empat roda (4WD) dan sebuah helikopter, manakala polis akan membekalkan 1,663 anggota, 52 lori, 109 kenderaan 4WD, 119 kereta, 35 van, sebuah ambulans dan sebuah bas.

Uggah yang juga Timbalan Premier Sarawak berkata bagi operasi di sungai dan laut, JBPM Sarawak menyediakan 647 pelbagai aset seperti jet ski, bot dan jaket keselamatan.

Beliau berkata pasukan Pengawal Pantai Sarawak yang ditubuhkan tahun lepas juga akan menggerakkan enam bot pemintas, enam bot panjang dan 100 anggota sebagai persediaan menghadapi sebarang bencana dalam tempoh itu manakala terdapat 280 stesen telemetri yang terdiri daripada 151 stesen telemetri taburan hujan, 23 stesen telemetri paras air dan 106 telemetri gabungan taburan hujan dan paras air beroperasi di seluruh negeri bagi memantau keadaan cuaca.

“Pihak polis setakat ini telah mengenal pasti 631 pusat pemindahan yang mampu menempatkan 188,360 mangsa di sekolah dan pusat komuniti, manakala Jabatan Kebajikan Masyarakat (JKM) telah menyediakan depoh mereka untuk makanan dan keperluan lain dengan 1,971 pegawai dan sukarelawan berada di pusat tersebut,” katanya.

Uggah berkata kursus tiga hari akan diadakan di Sibu bulan depan bagi mempersiapkan mereka yang terlibat dalam operasi menyelamat semasa musim tengkujuh.

Uggah turut mengucapkan penghargaan kepada Sultan Johor Sultan Ibrahim Ismail menerusi Yayasan Sultan Ibrahim Johor (YSIJ) menyumbangkan 6,400 khemah kepada JPBN untuk digunakan di pusat pemindahan. – BERNAMA


Kanak-kanak 2 tahun maut, lapan jam ditinggalkan dalam kereta

PETALING JAYA: Seorang kanak-kanak perempuan berusia dua tahun meninggal dunia selepas lapan jam berada dalam kenderaan di Ara Damansara, di sini, akibat ibunya menyangka sudah menghantar mangsa ke tadika, semalam.

Ketua Polis Daerah Petaling Jaya, Asisten Komisioner Mohamad Fakhruddin Abdul Hamid berkata, pihaknya menerima maklumat berhubung kejadian itu pada jam 3.40 petang menyatakan mangsa tidak sedarkan diri di rumah di Ara Damansara, di sini.

Menurutnya, hasil siasatan lanjut mendapati pada jam 7 pagi, ibu mangsa berusia 30-an itu menghantar dua anaknya ke sekolah berhampiran dan seterusnya ke tadika berdekatan untuk menghantar mangsa.

“Sampai di tadika, ibu mangsa berhenti sekejap untuk menyelesaikan urusan perniagaan dalam talian sehingga terlupa menurunkan mangsa di lokasi.

“Ibu mangsa terus balik ke rumah dan hanya menyedari mangsa berada di dalam kereta pada jam 3.35 petang dalam keadaan tidak sedarkan diri,” katanya dalam kenyataan hari ini.

Mohamad Fakhruddin berkata, bapa mangsa membuat panggilan Mers 999, memberi rawatan awal kepada mangsa sehingga pihak ambulans dan polis tiba di tempat kejadian.

“Mangsa dibawa ke Hospital Sungai Buloh untuk rawatan lanjut dan disahkan meninggal dunia.

“Bedah siasat dijalankan hari ini dan kes disiasat mengikut Seksyen 31 (1) Akta Kanak-Kanak 2001,” katanya.

Beliau berkata, orang ramai dinasihatkan supaya sentiasa peka, lebih bertanggungjawab dan mementingkan keselamatan anak di bawah jagaan masing-masing.

“Orang ramai yang mempunyai maklumat berkenaan kes ini boleh menghubungi Bilik Gerakan Ibu Pejabat Polis Daerah (IPD) Petaling Jaya di talian 03-79662222,” katanya.

Author

Nurul Ain Japri

View all posts

View all posts


Tiga warga asing antara 16 kena cekup sabung ayam di Kota Tinggi

KOTA TINGGI: Polis menahan 16 lelaki termasuk tiga warga asing berusia antara 20 sehingga 60 tahun, berikutan dipercayai terlibat dalam aktiviti judi sabung ayam di Felda Tunggal dekat sini pada Ahad.

Timbalan Ketua Polis Daerah Kota Tinggi, Deputi Superintenden Nik Azaham Nik Aziz berkata, semua suspek ditahan sepasukan anggota Bahagian Siasatan Jenayah Ibu Pejabat Polis Daerah (IPD) Kota Tinggi pada jam 12 tengah hari.

“Dalam operasi tersebut, pihak polis merampas lapan ekor ayam dan peralatan laga ayam serta wang tunai RM5,473.

“Hasil ujian saringan air kencing mendapati, dua daripada mereka positif dadah jenis methamphetamine dan kertas siasatan dibuka di bawah Seksyen 15(1) (a) Akta Dadah Berbahaya 1952,” katanya dalam kenyataan pada Isnin.

Beliau berkata, tahanan reman terhadap semua suspek bagi membantu siasatan dibuat di Mahkamah Majistret Kota Tinggi bermula Isnin sehingga Rabu ini.

Katanya, kes disiasat di bawah 7(2) Akta Rumah Judi Terbuka 1953, dan jika sabit kesalahan boleh didenda tidak melebihi RM5,000, atau penjara sehingga enam bulan atau kedua-duanya sekali.

Ujar beliau, kes turut disiasat di bawah Seksyen 32(1)(a) dan Seksyen 32(2) (a) Akta Kebajikan Haiwan 2015, yang memperuntukkan hukuman denda sehingga RM100,000 atau penjara maksimum tiga tahun atau kedua-duanya jika sabit kesalahan.

Tambahnya, suspek juga disiasat di bawah Seksyen 6(1)(c) Akta Imigresen 1959/63 dan Peraturan 25(1)(n) dan Sekyen 15(1) (a) Akta Dadah Berbahaya 1952.

“Polis memberi amaran keras dan akan mengambil tindakan tegas ke atas mana-mana individu yang terlibat dalam aktiviti ini,” katanya.

Author

Fazleen Safina Abd Jamil

View all posts

View all posts


PERGAK bantu sakit mental, bekas banduan jadi bos

DAMANSARA: Pertubuhan Rakan Ghullam Kembali (PERGAK) membantu pesakit mental, Orang Kurang Upaya (OKU), bekas banduan bukan sekadar dapat kerja meneruskan hidup tetapi juga menjadi majikan.

Presidennya, Datuk Seri Siti Murni Sheikh Ahmad berkata, ketika beliau mendapat profil bekas banduan yang sering bertukar kerja tetapi graduan cemerlang di Switzerland dalam bidang Teknologi Maklumat, ia amat menarik perhatiannya.

“Saya kaji satu profil bekas banduan ni, pelik, dia pernah belajar di Switzerland, pandai, tapi pelik kenapa asyik bertukar kerja.

“Bila dapat tahu bekas banduan ini ada skizofrenia, saya menyelami masalah dia sebelum memberikan peluang kerja sebagai majikan pusat cuci kereta.

“Dia sebelum ini ditahan penjara kerana penggunaan dadah namun selepas bebas dia alami kesukaran untuk bekerja kerana tidak boleh tertekan.

“Jadi saya beri peluang untuk dia jadi majikan manfaatkan kepandaiannya untuk mengembangkan kerjayanya.

“Nampaknya berjaya, dia ada tiga pekerja di bawahnya,” katanya kepada media selepas hadir ke program Advokasi Industri OKU anjuran I-Kembali di dua lokasi.

Lokasi pertama, di Sekolah Menengah Kebangsaan Bandar Tasik Selatan, manakala lokasi kedua Sri Hartamas (berdekatan Petronas Sri Hartamas, sebelah Lim Tayar Sri Hartamas).

Program I-Kembali yang dilancarkan Pergak sejak tiga tahun lalu membabitkan bekas banduan, OKU, gelandangan, golongan B40 dan semua yang memerlukan sudah mencecah 3,000 orang.

Daripada jumlah itu mereka dibantu untuk jadi usahawan ada yang buka kedai dobi, kedai peralatan kanak-kanak, kafe dan kopitiam.

Dalam pada itu, bekas banduan OKU, Muhammad Ezzat Saryani, 32, sangat bersyukur apabila dirinya dihargai oleh pihak yang prihatin dan sudi memberikan peluang pekerjaan lebih baik untuknya.

Bukan sahaja diberi peluang kerja, PERGAK malah terus membantu memberi jawatan sebagai majikan yang selama ini hanya yang benar-benar layak berada di tempat itu.

“Saya rasa gembira, selama ini kerja dengan orang, kali ini rasa kelainan, sebab ada orang hargai dan percaya pada kita.

“Ini yang menaikkan semangat saya, sekali gus saya tidak fikirkan sangat tentang sakit saya,” katanya yang mengidap penyakit skizofrenia sejak usia 11 tahun.

Author

Tun Puteh Wanti

View all posts

View all posts


Sasar jual 20,000 karton sebulan mi tarik segera Makemi

OLEH: FATTAH RAZZAQ

KUALA LUMPUR: Solehah Trading, pengeluar produk mi tarik segera jenama Makemi menyasarkan jualan sebanyak 20,000 karton sebulan sepanjang tahun ini.

Pengasasnya, Sarah Ahmad Nafiah berkata, keyakinan itu syarikat Bumiputera itu atas faktor kandungan utama bahan produk tersebut yang unik di mana menggunakan perahan jus saffron iaitu sejenis bunga dalam adunan tepung tanpa menggunakan bahan kimia.

Beliau berkata, ketika ini pihaknya telah menjual keseluruhan hampir 10,000 karton produk itu sejak berada di pasaran sejak Oktober tahun lalu.

“Peminat mi tarik segera kini boleh memilih tiga menu jenama Makemi iaitu Sup Ayam Kicap, Kari Santan Asli dan Tomyam Kelapa.

“Apa yang menarik, perisa ayam adalah asli di mana tidak menggunakan serbuk ayam manakala penggunaan santan pula adalah asli dan bukannya krimer.

“Selain jus saffron, mi Makemi juga menggunakan tepung tanpa asid peluntur dan bahan awet asid borik selain perencahnya tiada bahan kandungan aditif monosodium glutamate (MSG),” katanya yang menggunakan modal sendiri untuk memulakan perniagaannya itu.

Solehah Trading memulakan perniagaan dalam talian dari rumah dengan memperkenalkan makanan sunnah bermula pada 2013 dan sehingga kini, setiap produk yang dijalankan sentiasa berasaskan makanan sunnah.

Produk makanan tambahan iaitu vitamin Gummy Buah-Buahan ISQ dengan formula tujuh makanan sunnah adalah produk pertama keluaran syarikat itu.

Mengulas lanjut, Sarah memberitahu, pihaknya turut merancang untuk menambah rakan niaga terutama di kalangan suri rumah untuk menjana pendapatan tambahan bersama Solehah Trading.

Tambah beliau, golongan itu perlu merebut peluang kerana mi tarik segera Makemi merupakan produk makanan yang mampu menjaga kesihatan pengguna pada jangka panjang.

Malah ujarnya, Solehah Trading juga ingin memberi manfaat kepada orang ramai untuk menjadi pengguna yang bijak.

“Kami mahu menawarkan produk yang bukan sedap semata-mata tetapi yang penting sihat dan pantas pula dihidangkan.

“Pada masa sama, bagi golongan suri rumah mereka menambah pendapatan sambal membeli mi tarik segera sebagai antara menu yang disediakan untuk sesi keluarga,” katanya.

Sarah turut berkongsi pengalamannya dalam bisnes apabila berdepan cabaran yang dihadapi sejak pandemik COVID-19 dua tahun lalu. Jelas beliau, pihak berdepan kekangan dalam mempromosikan jualan secara fizikal akibat pergerakan yang terhad sepanjang tempoh itu.

Namun tegasnya, beliau menaruh keyakinan tinggi dengan produk makanan adalah satu keperluan harian dan mempunyai pasaran luas di negara ini.

“Dalam bisnes ini, kita perlu konsisten dan meneruskan usaha tanpa putus asa dan sentiasa bersedia untuk menambah ilmu perniagaan dan agama dan perniagaan.

“Pada masa sama, saling membantu dan mengeratkan persaudaraan sesama rakan niaga juga penting dalam mengekalkan momentum dan semangat untuk melangkah ke hadapan,” katanya.

Mi tarik segera Makemi dijual pada harga RM14 sekotak untuk tiga kali hidangan dan orang ramai yang ingin mencubanya boleh membeli secara dalam talian di Instagram @meesaffron_official.

Jumlah rakan niaga atau ejennya ketika ini adalah seramai 20 orang, dan beliau menyasar peningkatan hingga 200 orang hingga akhir tahun 2022 hasil promosi yang agresif sepanjang tahun ini.

Author

Media Variasi

View all posts

View all posts


Hisap gam dalam kereta, pasangan suami isteri disiasat polis

MELAKA: Gara-gara leka menghisap gam ketika sedang memandu kereta, pasangan suami isteri masing-masing berusia 33 dan 23 tahun yang baharu sebulan berkahwin, dipanggil polis bagi membantu siasatan.

Ketua Polis Daerah Melaka Tengah, ACP Christopher Patit berkata ia susulan satu video tular di Instagram berdurasi 17 saat memaparkan kejadian dakwaan pasangan menghisap gam ketika memandu bersama seorang kanak-kanak perempuan berusia 4 tahun, dipercayai anak tiri kepada pemandu kenderaan itu, pada 4 petang 7 Oktober lepas.

“Susulan itu, Bahagian Siasatan Penguatkuasaan Trafik daerah Melaka Tengah pergi ke Kampung Bukit Pegoh, Pernu dan berjumpa pemilik kenderaan yang ditularkan itu pada 11 malam 8 Oktober lepas untuk membuat pemeriksaan ke atas kenderaan tersebut.

“Pemandu dan penumpang kenderaan itu telah dikesan dan dibawa ke Balai Polis Trafik daerah Melaka Tengah, namun saringan air kencing negatif,” katanya dalam satu kenyataan di sini hari ini.

Beliau berkata satu kertas siasatan dibuka di bawah Peraturan 17 LN 166/59 Kaedah-Kaedah Lalulintas 1959 kerana kesalahan kedudukan pemandu semasa memandu tidak membolehkan kenderaan dikawal dengan sempurna.

Menurutnya kertas siasatan akan dirujuk kepada Timbalan Pendakwa Raya untuk tindakan selanjutnya. – BERNAMA


Polis rampas rokok seludup bernilai kira-kira RM7.7 juta termasuk cukai

JOHOR BAHRU: Polis merampas 1,029 kotak dipercayai mengandungi rokok seludup bernilai kira-kira RM7.7 juta termasuk cukai dalam serbuan di sebuah gudang di Jalan Belati, Kawasan Perindustrian Maju Jaya, Kempas, di sini semalam.

Ketua Polis Johor Datuk Kamarul Zaman Mamat berkata serbuan pada 12.30 tengah hari itu merampas kira-kira 51,000 karton rokok pelbagai jenama termasuk Redwood, Bosston dan Paragon namun tiada penahanan individu.

“Kes disiasat di bawah Seksyen 135(1)(d) Akta Kastam 1967 yang jika sabit kesalahan boleh didenda sehingga 20 kali ganda nilai barangan atau penjara hingga tiga tahun atau kedua-duanya sekali,” katanya dalam kenyataan hari ini.

Dalam kes lain, Kamarul Zaman berkata pihaknya menahan seorang lelaki berusia 42 tahun di sebuah stesen minyak di Jalan Harimau, Taman Abad, di sini semalam, dipercayai terlibat dalam aktiviti pembelian minyak diesel bersubsidi.

Beliau berkata serbuan pada 2 pagi itu turut merampas sebuah lori bersama muatan diesel bersubsidi.

Menurut Kamarul Zaman, setengah jam kemudian, pihaknya turut menahan seorang lelaki berusia 29 tahun di Taman Ungku Tun Aminah, di sini dan merampas wang tunai berjumlah RM17,722, dipercayai untuk membeli minyak diesel bersubsidi.

Semakan mendapati dua lelaki berkenaan mempunyai rekod jenayah lampau dan pernah ditangkap atas kesalahan di bawah Akta Dadah Berbahaya 1952.

“Susulan penahanan itu, polis menyerbu tempat penyimpanan minyak diesel bersubsidi lain di Jalan Belati, Taman Perindustrian Maju Jaya, Kempas pada 11.20 pagi dan menahan tiga lelaki warga asing berusia antara 26 hingga 34 tahun.

“Turut dirampas, 46,000 liter minyak diesel bersubsidi bernilai RM159,722, sebuah lori dan sekeping resit jual beli diesel,” katanya.

Kamarul Zaman berkata kesemua yang ditahan diserahkan kepada Kementerian Perdagangan Dalam Negeri dan Hal Ehwal Pengguna (KPDNHEP) untuk tindakan lanjut mengikut Seksyen 21 Akta Kawalan Bekalan 1961. – BERNAMA


Sultan Selangor titah fatwa pemimpin politik trend bahaya

PETALING JAYA: Semua rakyat terutama pemimpin politik digesa menghentikan perbuatan mengeluarkan sebarang fatwa dengan secara tidak bertanggungjawab demi memelihara perpaduan rakyat negara ini.

Sultan Selangor, Sultan Sharafuddin Idris Shah yang juga Pengerusi Majlis Kebangsaan Hal Ehwal Ugama Islam bertitah, baginda membangkitkan isu berkaitan dengan pengeluaran fatwa secara berleluasa oleh sebahagian pemimpin-pemimpin politik sejak akhir-akhir ini yang merupakan satu trend amat membahayakan.

Baginda menyeru kepada polis agar bertindak proaktif dalam menyiasat dan mengambil tindakan terhadap mereka membangkitkan isu-isu sensitif melibatkan agama, kaum dan kedudukan Raja-Raja Melayu supaya menjadi satu pengajaran dan ketakutan kepada mereka berhasrat melakukan perkara sama pada masa hadapan.

“Oleh itu, suka beta mengingatkan dan menggesa kepada rakyat sekelian terutama pemimpin-pemimpin politik agar segera memberhentikan perbuatan mengeluarkan fatwa secara tidak bertanggungjawab ini demi memelihara perpaduan rakyat di negara ini.

“Beta tidak sanggup melihat rakyat berpecah-belah oleh tindak-tanduk sesetengah pemimpin politik yang tidak bertanggungjawab ini. Ingatan beta ini tidak bermaksud menyebelahi mana-mana pihak atau golongan mana-mana parti politik.

“Malah beta memilih untuk mengeluarkan kenyataan ini selepas pilihan raya negeri dan pilihan raya kecil selesai bagi mengelakkan kenyataan beta disalahertikan sebagai memihak sesuatu kumpulan politik. Beta menyeru agar janganlah agama diperalatkan bagi meraih sokongan kerana rakyat akan menjadi mangsa kepada perbalahan orang-orang politik yang menunggang agama demi kepentingan diri,” titah baginda dalam satu kenyataan pada Selasa.

Sultan Sharafuddin Idris menegaskan, fatwa di negara ini hanya boleh dikeluarkan oleh Jawatankuasa Fatwa Negeri-negeri atau mufti setelah mendapat perkenan daripada raja bagi setiap negeri yang mengeluarkan sesuatu hukum tersebut.

Titah baginda, di samping itu Jawatankuasa Muzakarah Kebangsaan di bawah Majlis Kebangsaan Hal Ehwal Ugama Islam (MKI) juga bertanggungjawab di dalam mengeluarkan pandangan hukum setelah perbincangan dengan mufti-mufti setiap negeri diadakan dan setelah mendapat perkenaan dari Majlis Raja-raja.

“Selanjutnya pandangan hukum tersebut diangkat untuk pertimbangan setiap Jawatankuasa Fatwa Negeri dan mendapat perkenan raja bagi sesebuah negeri untuk difatwakan. Sesuatu Fatwa yang dikeluarkan bukan semata-mata atas dasar pandangan individu seorang Mufti sahaja.

“Bahkan ia dibuat secara kesepakatan majoriti ahli sama ada di dalam Jawatankuasa Muzakarah Kebangsaan MKI dan atau Jawatankuasa Fatwa Negeri-negeri yang terdiri daripada alim ulama dan mereka yang pakar dalam bidang masing-masing.

“Ini adalah bagi memastikan fatwa yang dikeluarkan adalah tepat dan membawa kebaikan kepada umat Islam dan seluruh rakyat. Sebaliknya sekiranya fatwa dibenarkan untuk dikeluarkan oleh orang-orang politik dan pemimpin-pemimpin politik ianya akan pasti mencetuskan perbalahan, perpecahan, keganasan di dalam masyarakat yang akhirnya meranapkan tamadun sesuatu bangsa,” titah baginda.

Author

Fazleen Safina Abd Jamil

View all posts

View all posts


Kanak-kanak 3 tahun maut didera, tengkorak dan organ pecah

MELAKA: Seorang kanak-kanak lelaki berusia tiga tahun maut, dipercayai dibunuh dalam kejadian di Cheng, di sini, semalam.

Ketua Polis Daerah Melaka Tengah, Asisten Komisioner Christopher Patit berkata, jenayah itu terbongkar selepas polis menerima laporan daripada pegawai perubatan di Hospital Melaka, memaklumkan menerima mangsa di Zon Merah dalam keadaan tidak sedarkan diri pada pukul 6.50 pagi.

Katanya, mangsa telah diberikan bantuan pernafasan (CPR) selama satu jam 10 minit, namun tidak menunjukkan sebarang tanda positif sebelum disahkan meninggal dunia pada pukul 9.15 pagi.

“Pada pukul 10.30 pagi mangsa telah dibawa ke Unit Perubatan Forensik Hospital Melaka untuk proses bedah siasat.

“Pemeriksaan awal doktor bagaimanapun mendapati, mangsa mempunyai kesan kecederaan di bahagian kepala dan badan,” katanya dalam satu kenyataan dikeluarkan, di sini hari ini.

Ujarnya, susulan penemuan itu soal siasat telah dilakukan ke atas ibu mangsa dan teman lelakinya yang masing-masing berusia 24 serta 25 tahun.

“Hasil soal siasat, ibu si mati mendakwa dia telah menghantar mangsa ke rumah teman lelakinya di kawasan Cheng pada pukul 5.30 pagi untuk berubat kerana kanak-kanak tersebut mengalami muntah-muntah.

Christopher berkata, pada jam 10.30 pagi mangsa dibawa ke Jabatan Perubatan Forensik HM untuk tindakan selanjutnya dan pemeriksaan awal doktor mendapati terdapat kesan kecederaan di bahagian kepala dan badannya.

“Hasil siasatan awal, lelaki berkenaan mengaku ada menendang mangsa secara agresif kerana muntah di atas sofa kesayangannya.

“Lelaki itu juga mengaku menekan perut kanak-kanak itu secara agresif berkali-kali selain menendang sehingga kepala mangsa terhantuk ke lantai.

“Akibat perbuatan kejamnya itu tengkorak kanak-kanak itu pecah selain organ dalam perutnya turut pecah,” katanya.

Beliau berkata, ibu kandung mangsa dan teman lelakinya kemudian ditahan polis di hospital untuk siasatan lanjut.

Katanya satu kertas siasatan dibuka mengikut Seksyen 302 Kanun Keseksaan dan Seksyen 31 (1) (a) Akta Kanak-Kanak 2001 bagi mengetahui motif kejadian dan siasatan lanjut.

Sehubungan itu beliau menasihati orang ramai tidak membuat sebarang spekulasi atau menyebarkan berita yang tidak benar kerana dikhuatiri akan menimbulkan kegusaran kepada masyarakat.

Dalam pada itu kedua-dua suspek direman tujuh hari bermula hari ini hingga 13 Julai depan bagi membantu siasatan kes.

Authors

Media Variasi

View all posts

Diyana Rahip

View all posts

View all posts

View all posts


Lima telco laksana perjanjian akses untuk sewa rangkaian 5G DNB

KUALA LUMPUR: Lima pengendali rangkaian mudah alih, tidak termasuk Maxis Bhd, telah melaksanakan perjanjian akses masing-masing dengan Digital Nasional Bhd (DNB), memenuhi tarikh akhir Oktober 30, menurut sumber.

Perjanjian akses adalah untuk Telekom Malaysia Bhd (TM), Celcom Axiata Bhd, Digi Telecommunications Sdn Bhd, YTL Communications Sdn Bhd dan U Mobile Sdn Bhd untuk menyewa rangkaian 5G DNB yang sedang dilancarkan pada masa ini.

Pelaksanaan perjanjian akses bermakna bahawa lima syarikat telekomunikasi (telco) akan menawarkan perkhidmatan 5G pelanggan mereka tidak lama lagi.

TM memfailkan pengumuman kepada Bursa Malaysia pada pagi Isnin mengenai pelaksanaan perjanjian akses. Ia juga merupakan salah satu daripada empat telco yang mengambil kepentingan ekuiti dalam DNB.

“Di bawah perjanjian akses, DNB akan menyediakan produk rangkaian borong 5G kebangsaan, yang merupakan produk asas pada rangkaian akses 5G DNB.

“TM mesti melanggan produk rangkaian borong 5G kebangsaan untuk mendapatkan akses kepada perkhidmatan 5G lain yang ditawarkan oleh DNB,” kata telco dalam pemfailan bursa.

Menurut TM, perjanjian akses menetapkan terma dan syarat untuk Perkhidmatan 5G, yang dimulakan secara retrospektif pada 7 Oktober dan akan terus berkuatkuasa sehingga tamat tempoh dalam 10 tahun pada 6 Oktober 2032.

Dengan kira-kira 2.9 juta pelanggan jalur lebar tetap pada 30 Jun, TM berkata, penyediaan perkhidmatan 5G akan meningkatkan kedudukannya sebagai “rakan kongsi pilihan dalam mempercepatkan penggunaan liputan tetap mudah alih melalui 5G dan penyelesaian jalur lebar tetap”.

Perlindungan rangkaian 5G di Malaysia telah mencapai 33.2 peratus kawasan penduduk pada 30 September, kata Suruhanjaya Komunikasi dan Multimedia Malaysia (MCMC). Suruhanjaya memberitahu media dua minggu lalu bahawa liputan berada di landasan untuk mencapai sasaran 80 peratus yang ditetapkan oleh kerajaan menjelang 2024.

Pelan pelaksanaan 5G telah dijalankan oleh DNB sejak Disember 2021, dengan MCMC menyasarkan liputan kira-kira 38 peratus di kawasan penduduk menjelang akhir tahun ini.

Selain TM, tiga telco lain yang mengambil kepentingan ekuiti dalam DNB ialah Celcom Axiata, Telekomunikasi Digi, dan YTL Communications.

Kedua-dua Celcom Axiata dan Telekomunikasi DiGi masing -masing akan mengambil kepentingan 12.5 peratus, manakala YTL Communications dan TM akan mempunyai 20 peratus setiap satu. Kementerian Kewangan akan memegang baki 35 peratus kepentingan.

Maxis dan U Mobile telah memilih untuk tidak membeli saham ekuiti dalam DNB. – The Edge Markets

Author

Media Variasi

View all posts

View all posts


Keris Laksamana Bentan abad Ke-16 dipamer buat kali pertama

MELAKA: Keris Laksamana Bentan Megat Sri Rama pada abad ke-16 yang tertua kali pertama dipamerkan kepada umum dan mencuri tumpuan pengunjung di Festival Keris Antarabangsa Melaka 2022, di Perkampungan Hang Tuah, Duyong, di sini.

Keris Laksamana Bentan yang dikatakan menjadi asbab kematian Sultan Mahmud antara kira-kira 1,000 bilah keris yang dipamer dan dipertandingkan pada festival terbabit yang menghimpunkan peserta daripada tempatan dan antarabangsa.

Presiden dan Pengasas Persatuan Kebajikan Zuriat Keturunan Pusaka Bentan Malaysia, Datuk Indra Setia Nazri Al Bentan ketika ditemui berkata, keris Laksamana Bentan inilah yang menikam Sultan Mahmud, marahnya Bentan kerana sultan membunuh isterinya, Dang Anum sedang hamil dan mengidam sebutir nangka.

Beliau yang juga waris keturunan isteri pertama Megat Sri Rama dari Riau berkata, sumpahan Bentan tujuh keturunannya tidak boleh melepasi Kota Tinggi, jika jejak muntah darah dipercayai kerana kecewa dengan tindakan sultan dan berasa teraniaya.

“Melayu ni sikap pantang dicabar apabila dia benar, maka sumpah lah sebagai senjata doa orang teraniaya.

“Perut saya pernah kembung perut ketika melalui Kota Tinggi pada 1978, tetapi keturunan kami dah boleh jejak selepas tempoh 1699 hingga 1899, bersamaan tujuh keturunan tamat, sudah habis sumpahan,” katanya kepada MEDIA VARIASI di Muzium Hang Tuah, di sini.

Menurut sejarah lisan dari Kelantan, keris bermaksud Keramat, Rahsia, Yang Satu.

Festival dirasmikan oleh Pengerusi Lembaga Pengarah Perbadanan Muzium Melaka (Perzim), Datuk Akramuddin Ab Aziz.

Turut hadir, Pengurus Besar Perzim, Dr Mohd Nasruddin Rahman, wakil pegawai Persatuan Warisan Adat Keris Melaka (Pewaris), Pengerusi Lembaga Pengelola Yayasan Pembangunan Buku Negara, Tan Sri Prof Datuk Wira Dr Abdul Latiff Abu Bakar dan Tokoh Pelukis Negara, Ismail Embong.

Festival itu dianjurkan Perzim, Pewaris, Institut Warisan Melaka (INSWA), Akademi Seni Budaya Melayu Nusantara dan Persatuan Cahaya D’Lima, Bulan, Bintang dan Matahari membabitkan peserta pelbagai negara seperti Singapura, Indonesia, Thailand.

Terdapat 10 kategori keris dipertandingkan antaranya Bugis, Pukal, Semenanjung dan lain-lain.

Sementara itu, Akramuddin berkata, pihaknya bercadang untuk menjadikan festival berkenaan sebagai acara tahunan negeri Melaka, malah mengesyorkan ia tersenarai dalam pengiktirafan Malaysian Book of Records (MBOR), tahun depan.

“Cadangan ini bertujuan memelihara dan memulihara warisan seni keris khususnya mendidik anak muda tidak lupa mengenali senjata bermata dua, lurus dan berkelok terutama kaedah pembuatan dan komponennya,” katanya.

Author

Tun Puteh Wanti

View all posts

View all posts


Pengguna merungut iPhone 15 Pro cepat panas?

BARU sahaja masuk pasaran, sudah timbul laporan mengenai iPhone 15 Pro mempunyai isu pemanasan melampau.

Lapor Amanz, sebilangan pemilik iPhone 15 Pro dan 15 Pro Max merungut di forum rasmi Apple menyatakan peranti menjadi terlalu panas sehingga tidak selesa dipegang.

Difahamkan, isu dikesan apabila peranti sedang dicaj serta ketika mengambil gambar di luar.

Malah, ujian grafik seperti 3D Mark Wildlife Exteme turut memaparkan prestasi A17 Pro akan mula berkurangan apabila ujian dilakukan dua kali.

Apple jelas menggunakan perisian untuk mengurangkan kuasa cip selepas cip mula memanas.

Author

Diyana Rahip

View all posts

View all posts


Bicara kes saman fitnah Tun Mahathir terhadap Ahmad Zahid bermula 11 Sept

KUALA LUMPUR: Mahkamah Tinggi hari ini menetapkan empat hari bermula 11 September untuk perbicaraan kes saman difailkan Tun Dr Mahathir Mohamad terhadap Datuk Seri Dr Ahmad Zahid Hamidi atas dakwaan mengeluarkan kenyataan berbaur fitnah berhubung isu ‘kutty’ membabitkan bekas perdana menteri itu.

Peguam Mior Nor Haidir Suhaimi yang mewakili Dr Mahathir berkata, Hakim Datuk Rozana Ali Yusoff menetapkan 11 hingga 14 Sept ini untuk perbicaraan selain menetapkan tarikh akhir bagi pengurusan kes pada 14 Julai.

“Pihaknya akan mengemukakan dua saksi iaitu Tun Dr Mahathir dan anaknya, Datuk Seri Mukhriz untuk memberi keterangan pada perbicaraan kes itu,” kata Mior Nor Haidir ketika dihubungi, selepas pengurusan kes yang berlangsung melalui sidang video hari ini.

Prosiding itu turut disertai peguam Mohd Shahril Madisa, mewakili Timbalan Perdana Menteri itu.

Difahamkan, seramai tiga orang saksi termasuk Ahmad Zahid akan memberi keterangan pada perbicaraan tersebut.

Pada 20 Julai tahun lepas, Dr Mahathir, 97, memfailkan saman itu dengan menamakan Ahmad Zahid, 70, sebagai defendan tunggal.

Dr Mahathir dalam pernyataan tuntutannya mendakwa, Ahmad Zahid telah mengeluarkan kenyataan memfitnah terhadapnya semasa mesyuarat UMNO Bahagian di Kelana Jaya pada 30 Julai 2017 dan kenyataan itu diterbitkan semula di YouTube Astro Awani dan beberapa portal berita dalam talian, yang boleh diakses oleh pengguna Internet tanpa sebarang sekatan.

Sementara itu, Ahmad Zahid dalam pernyataan pembelaan difailkan pada 17 Ogos tahun lepas, menafikan kenyataan yang dibuat pada 30 Julai 2017 adalah berniat jahat untuk memfitnah dan merendahkan reputasi plaintif di khalayak umum. – BERNAMA


Caprice sindir keselamatan anak tak penting, jaga aib lagi penting

KUALA LUMPUR: Negara semakin panas dengan pembongkaran satu persatu golongan yang menggelarkan individu sebagai agamawan.

Caprice atau nama sebenar Ariz Ramli, antara selebriti paling lantang bersuara ketika ini menyuarakan isu ini, namun mahu masyarakat sedar bahawa isu sebenar berlaku semakin parah dengan sikap berdiam diri.

Beliau menyindir pihak yang mengutamakan aib berbanding pendedahan perbuatan jenayah kepada umum.

“Saya bimbang jika isu sebegini disenyapkan, lebih ramai lagi mangsa dari generasi akan datang akan terjebak tanpa pengetahuan.

“Ini membabitkan golongan pemangsa bernafsu songsang terhadap kanak-kanak menggunakan gelaran ustaz, dipercayai mengaburi perbuatan jenayah.

“Hanya di Malaysia kalau nak jadi a gay child predator, hang kena jadi seorang ustaz dulu baru 60 peratus rakyat Malaysia akan sokong.

“Kalau sesiapa cuba bongkar seorang ustaz gay child predator demi keselamatan budak-budak sekolah, 60 peratus rakyat Malaysia akan panggil benda itu ‘aib’ dan harus disenyapkan di ruang public.”

“Biar kes mahkamah jalan. Kalau ikut timing (pengurusan kes jenayah) Malaysia, maybe dua hingga tiga tahun baru settle. Itu pun kalau bukti kukuh. Dalam masa dua tiga tahun itu (pemangsa) boleh tambah lagi 10 ke 20 mangsa baru.

“Sebab keselamatan anak kita kat sekolah tak penting, aib lagi penting,” katanya.

Caprice kini seperti dilihat sudah lali dengan kecaman netizen termasuk beberapa orang ternama yang dikesan turut meninggalkan komen berbaur sindiran.

Beliau juga masih boleh memaafkan mereka dan berharap golongan yang mengecamnya akan faham dengan tujuannya membuat pendedahan itu untuk menyedarkan orang ramai betapa bahayanya pemangsa kanak-kanak.

“Yang kecam Cap dua tiga hari ni, insyaAllah apabila korang sedar how dangerous a gay child predator is. Korang tak perlu cari aku dan minta maaf, Cap halalkan kebodohan korang,” katanya.

Sebelum ini, Caprice dilaporkan dia telah dihubungi oleh seorang remaja lelaki dikenali sebagai Din, dari Perak yang mendakwa dirinya diganggu oleh seorang lelaki bergelar ustaz.

“Mangsa datang dari Perak berjumpa dengan Caprice depan-depan dan kongsi pengalaman serta tunjuk phone dia,” katanya.

Berdasarkan video yang dikongsikan, suspek bertanya kepada Din sama ada remaja itu merindui dan menyayanginya sebelum mendedahkan dirinya seorang yang kuat merajuk dan manja.

“Din rindu ustaz? Sayang ustaz? Ustaz tak nak Din sayang ustaz sebab ilmu ke apa. Tapi sayangilah ustaz dan kekurangan yang ada.

“Ustaz ni jenis kuat merajuk, manja. Ustaz jauhkan diri sebenarnya dari Din. Takut Din tak selesa.

“…one day, ustaz nak pinjam lengan Din untuk luahkan apa yang ustaz nak luah. Jadi bantal aku tidur.

“Ustaz ingat Din menyampah dengan ustaz… Tapi Din tak pernah kiss ustaz pun? Din, dalam hidup ni, ustaz nak cari orang yang betul sayang dan caring (tentang) ustaz.

“Din jangan mainkan perasaan ustaz dengan send foto lama. Nanti ustaz berharap,” kata suspek ketika berbual dengan mangsa di aplikasi WhatsApp.

Author

Tun Puteh Wanti

View all posts

View all posts


Penderita kulit tertanggal akibat salah dos meninggal dunia

KUALA LUMPUR: Lebih sebulan berjuang, akhirnya wanita yang kulitnya tertanggal akibat diberi salah dos ubat menghembuskan nafas terakhir pada malam Khamis.

Khabar duka itu dimaklumkan suaminya, Dzulkhairi Harun, 50, bahawa isterinya, Sina Ramli meninggal dunia di Hospital Serdang jam 11.49 malam.

Arwah Sina disahkan menderita Nekrolis Epidermal Toxic” atau Steven Johnson berpunca dari alergik ubat yang diberi oleh sebuah klinik swasta.

Ubat Dynormin tablet 50 miligram dikatakan punca kulit isterinya tertanggal dan lumpuh separuh badan.

Dzulkhairi berkata, keluarganya akan mendapatkan laporan penuh perubatan di Hospital Serdang pada Isnin depan bagi mengesahkan punca kulit isterinya tertanggal dan lumpuh.

“Hospital Serdang memaklumkan laporan perubatan hanya boleh diberi selepas pesakit keluar sahaja namun pesakit sudah meninggal dunia sebelum laporan itu diberi.

“Jika keluarga diberi awal laporan perubatan itu mungkin sesuatu pilihan tindakan boleh diambil namun sudah terlambat.

“Arwah dikebumikan di Tanah Perkuburan Cheras Perdana pada Jumaat.

“Moga arwah ditempatkan di sisiNya, segala derita sudah berakhir untuknya,” katanya kepada MEDIA VARIASI yang sebelum ini membuat aduan ke Persatuan Pengguna Islam Malaysia.

Arwah Sina dimasukkan ke unit kecemasan Hospital Serdang pada 2 Januari lalu.

Pihak hospital pada awalnya telah membuat pemeriksaan menyeluruh dan keputusan menunjukkan semuanya normal dan dibenarkan pulang tanpa sebarang ubat.

Bagaimanapun ketika itu seluruh badan Sina sudah menunjukkan tanda kegatalan dan tidak boleh berjalan.

Di hospital, arwah masih teruskan makan ubat darah tinggi yang sama diberi doktor. Selepas itu, muka dan bibirnya terus membengkak.

Pada 2 Januari, doktor mengesahkan Sina menghidap penyakit “Nekrolis Epidermal Toxic” atau Steven Johnson berpunca dari alergik ubat.

Pada 6 Januari, doktor mendapati kesan alergik ubat ini menyebabkan kerosakan pada buah pinggang, dan darah perlu ditukar selain tidak boleh makan minum, hilang ingatan dan lumpuh.

Sehubungan itu, Dzulkhairi telah membuat satu laporan polis berhubung kecuaian doktor di Ibu Pejabat Daerah Dang Wangi.

Author

Tun Puteh Wanti

View all posts

View all posts


JDT II hampiri gelaran juara Liga Premier

KUALA LUMPUR: Pasukan Johor Darul Ta’zim II (JDT II) hampir pasti bergelar juara Liga Premier selepas membenam Terengganu FC II (TFC II) 3-0 pada perlawanan berlangsung di Stadium Majlis Bandaraya Pasir Gudang, malam ini.

Skuad JDT II berada di persada liga mengumpul 39 mata dengan berbaki satu lagi perlawanan, membuka jaringan pendahuluan pada minit ketujuh menerusi rembatan pemain berusia 20 tahun, Daryl Sham.

Beberapa peluang terhidang bagi kedua-dua pasukan untuk mencetak gol namun gagal disempurnakan sehingga tamat separuh masa pertama.

Bersambung babak kedua, JDT II terus menambah luka TFC II menerusi jaringan gol Omar Hakeem yang menendang masuk hantaran Daryl Sham pada minit ke-82.

Selang tiga minit kemudian, giliran Moussa Sidibe menjaringkan gol ketiga pasukan bagi memberikan keselesaan buat JDT II sehingga wisel penamat.

Di KUCHING, bekalan tiga mata berjaya diperoleh Kuching City FC selepas menundukkan Kelantan United 2-1 pada aksi berlangsung di Stadium Negeri.

Memanfaatkan sepenuhnya kelebihan beraksi di tempat sendiri, anak buah Irfan Bakti berhasil memperoleh gol pendahuluan menerusi pemain import dari Liberia, Abu Kamara pada minit ke-63 disusuli jaringan Amir Amri Salleh empat minit kemudian.

Kelantan United bagaimanapun memperoleh gol sagu hati pada masa kecederaan menerusi Asraff Aliffudidin sebelum wisel separuh masa kedua ditiup.

Di KOTA BHARU, hasrat Kelantan FC memintas kedudukan pendahulu Liga Premier, JDT II terbantut selepas tewas 1-2 kepada Selangor FC 2 dalam perlawanan berlangsung di Stadium Sultan Muhammad IV.

Kelantan memperoleh gol tunggal menerusi sepakan penalti Muhammad Ghaffar pada minit ke-76 sementara Selangor 2 menerusi jaringan Muhammad Aliff izwan Yuslan pada minit ke-28 dan S. Sharvin pada minit ke-34. – BERNAMA


Akaun Najib sensitif kerana beliau individu terdedah secara politik – Saksi

KUALA LUMPUR: Seorang pegawai AmBank memberitahu Mahkamah Tinggi hari ini bahawa beliau perlu berhati-hati dalam menguruskan akaun peribadi Datuk Seri Najib Tun Razak kerana ia satu akaun ‘sensitif’ yang dimiliki individu terdedah secara politik (PEP).

Ketua Pasaran Modal Perbankan Persendirian AmBank Yap Wai Keat, 57 berkata, perkara itu juga disebabkan jumlah wang yang besar yang dimasukkan menerusi dua transaksi  ke dalam akaun peribadi bekas perdana menteri itu dengan kod AmPrivate Banking-MR pada 2011.

“Pada ketika itu, Datuk Seri (Najib) merupakan perdana menteri kita dan terdapat sejumlah wang yang besar pada transaksi.

“Jika pasaran wang tahu dari segi jumlah, ia (pasaran wang) akan mengambil tempat ke hadapan dan ia akan menjejaskan nilai Ringgit,” katanya pada pemeriksaan balas oleh peguam najib, Wan Aizuddin Wan Mohammed pada perbicaraan kes Najib melibatkan penyelewengan RM2.3 Bilion daripada 1Malaysia Development Berhad (1MDB).

Semalam saksi pendakwaan ke-38 itu memberikan keterangan bahawa beliau telah diberikan tugas untuk menukarkan dana US dollar (AS) kepada ringgit (RM) yang dimasukkan oleh Putera Saudi, Putera Faisal Bin Turkey Bin Bandar Al Saud pada 2 Feb dan 14 Jun 2011.

Merujuk kepada dua dokumen ‘Society for Worldwide Interbank Financial Telecommunication’ (SWIFT), Yap berkata wang itu AS$9,999,977 ditukar kepada RM30,449,929.97 pada 24 Feb 2011 dan AS$9,999,970 ditukar kepada RM30,174,929 pada 14 Jun, 2011.

Wan Aizuddin kemudian bertanya kepada saksi itu sama ada pasaran mata wang akan terjejas jika penerima bukan Najib dan jumlah wang yang masuk hanya AS$10 juta, yang dijawab saksi itu secara negatif.

“Tidak, pasaran tidak akan terjejas kerana AS$10 juta tidak banyak berbanding jumlah yang masuk dalam akaun Datuk Seri. Anda perlu berhati-hati kerana jumlah (wang) jauh lebih besar, sebab itu saya rasa pengurus perhubungan Datuk Seri (seorang lagi pegawai AmBank, Joanna Yu) mencipta nama kod AmPrivate Banking-MR untuknya,” kata saksi itu.

Najib, 69, menghadapi empat pertuduhan menggunakan kedudukannya untuk mendapatkan rasuah berjumlah RM2.3 bilion daripada dana 1MDB dan 21 pertuduhan pengubahan wang haram membabitkan jumlah yang sama.

Perbicaraan di hadapan hakim Datuk Collin Lawrence Sequerah bersambung pada 3 Okt. – BERNAMA


Jualan rusa, kuda, kerbau, itik dan arnab mulai esok – Taman Botani Negara Shah Alam

CYBERJAYA: Taman Botani Negara, Shah Alam (TBNSA) akan melaksanakan tawaran jualan bagi tujuan pelupusan haiwan membabitkan lima jenis haiwan mulai esok hingga Rabu depan.

Pengarah TBNSA, Siti Zubaidah Mohamad berkata, jualan itu membabitkan 41 ekor rusa Timorensis, enam kuda Sembawa, seekor kerbau, 13 itik serati serta 18 ekor Arnab.

“Haiwan akan dijual tertakluk kepada harga jualan. Pembeli yang berminat hendaklah menjelaskan bayaran penuh pada hari pembelian haiwan.

“Haiwan hendaklah diambil pada hari pembelian (setelah pembayaran penuh dijelaskan).

“Pembayaran hendaklah dalam bentuk tunai / Draf Bank sahaja atas nama Kementerian Pertanian dan Keterjaminan Makanan (KPKM).

“Pembelian tanpa pembayaran tidak akan dipertimbangkan,” katanya dalam kenyataan di Facebook.

Tambah beliau, kesemua haiwan adalah dijual sebagaimana keadaannya semasa dilihat (as-is-where-is basis).

“Semua perbelanjaan berkaitan pembelian haiwan seperti kos mengangkut dan sebagainya hendaklah ditanggung oleh pembeli sendiri.

“TBNSA tidak akan bertanggungjawab ke atas haiwan yang sudah dijual,” maklumnya.

Jelasnya, syarikat atau orang perseorangan yang berminat membeli haiwan berkenaan dipelawa berbuat demikian dengan menghubungi pihak TBNSA untuk temujanji.

“Sila berhubung dengan Penolong Pegawai Pertanian, Syamsul Idris Saleh (019-2737613) atau Penolong Pegawai Tadbir, Mohamad Izuan Mat Zaly ( 013-4405925) untuk sesi lawatan / maklumat lanjut,” katanya.

Author

Diyana Rahip

View all posts

View all posts


Murid kecewa isi kotak McDonalds hanyalah sebungkus roti dan air kotak

CYBERJAYA: Keriangan seorang kanak-kanak berubah menjadi muram selepas mendapati kotak yang disangka mengandungi ayam goreng McDonalds ternyata hanyalah sebungkus roti serta air kotak.

Difahamkan, kanak-kanak tersebut menyertai sebuah program peringkat negeri yang dianjurkan oleh jabatan pendidikan negeri.

Menerusi Facebook seorang guru dikenali sebagai Abdul Muiez berkongsi luahan seorang penjaga terkilan dengan nasib pelajar yang mengikuti program tersebut selepas mengetahui isi dalam kotak itu.

“Saya dihubungi oleh seorang penjaga yang mana anaknya terlibat dalam satu program peringkat negeri yang dianjurkan oleh jabatan pendidikan negeri.

“Mula-mula pandang kotak, bukan main riang anak dan kawan-kawannya. Sekali buka, terus berubah muka. Begitulah harapan yang dicapati,” tulisnya.

Muiez turut berkongsi tangkap layar perbualan bersama penjaga berkenaan mengenai situasi yang berlaku.

“Tak dapat bayangkan jika ada salah seorang daripada kanak-kanak itu yang berharap itu adalah McD sebenar. Harap penganjur lebih prihatin, terima kasih.

“Anak cerita ada seorang budak tu tadi, berubah betul muka bila buka kotak tu, yang sebelum ini dia nampak amat gembira. Jangan bagi harapan palsu kepada kanak-kanak,” kata penjaga itu.

Dalam pada itu, cikgu Muiez tidak menyangka isu ini mula mendapat perhatian umum malah, ramai pihak telah menghubunginya mengenai isu terbabit.

“Status ni dah viral teruk, reach dah puluh ribu. Sampai pegawai KPM, JPN pun hubungi saya.

“Saya bukan nak sangat tulis dalam FB, sebelum saya tulis, saya dah hubungi PIC seperti yang ada dalam surat.

“Tapi hanya dapat bluetick. Jawab salam pun tidak. Saya bukanlah nak jawapan spesifik. Cukuplah dengan jawab salam dan cakap ‘nanti kami akan siasat’. Itu saja.

“Ada juga jawapan saya nak bagi dekat bapa yang bertanya tu. tapi tulah, bila senyap macam mana masalah nak selesai? begitulah,” jelasnya.

Menjengah di ruangan komen, rata-rata pengguna Facebook meluahkan rasa kesal dengan sifat tidak bertanggungjawab pihak berkenaan.

“Dengan budak pun kau nak makan komisyen. Aku fikir memang bajet dari atasan cukup untuk beli McD. Sampai ke pihak bawah, dia order kotak kosong dekat McD, isi barang murah dalam. Susah bila kuat korup ni. Tak amanah,” selar netizen.

“Kalau penganjur beli McD pastu guna pakai balik kotak tu letak roti dan air kotak memang tak logik sangat.. tapi kalau dah sengaja beli kotak dan bungkusan McD semata-mata nak letak roti dan air kotak ni untuk budak-budak memang niat nak menipu budak-budak. Memang jenis hati busuk,” komen netizen.

“Apa benda la. Tak payahlah bagi dalam kotak McD. Boleh je letak dalam paper bag biasa. Atau memang dapat ayam tapi ayamnya entah ke mana. Better email McDonalds juga dapatkan penjelasan. Macam mana boleh bagi kotak kat depa ni,” kongsi netizen.

Author

Nurul Ain Japri

View all posts

View all posts


Polis buka kertas siasatan berhubung perhimpunan #Turun

Ketua Polis Daerah Dang Wangi, ACP Noor Dellhan Yahaya dalam satu kenyataan berkata setakat ini 30 individu telah dikenal pasti dan kesemua yang terlibat dalam perhimpunan itu akan dipanggil ke Ibu Pejabat Polis Daerah Dang Wangi untuk diambil keterangan dalam masa terdekat.

Menurut Noor Dellhan, dalam kejadian itu, kira-kira 100 orang terdiri daripada mahasiswa, ahli parti politik dan beberapa individu telah berhimpun sambil memegang plakad dan gegantung bertulis “potong gaji menteri”, “turun dan lawan” dan lain-lain.

“Polis menasihati orang ramai agar tidak terlibat dengan apa-apa aktiviti yang melanggar undang-undang dan tindakan tegas akan diambil di bawah peruntukan undang-undang yang masih berkuat kuasa,” katanya.

Tinjauan Bernama mendapati orang ramai mula berkumpul di pekarangan Sogo sejak pukul 1.40 tengah hari dan bersurai kira-kira pukul 3 petang dengan tiada kejadian tidak diingini berlaku. – BERNAMA


Melaka FC perkenal logo bagi saingan Liga M3 2023

PRESIDEN Persatuan Bola Sepak Melaka (MAFA), Datuk Wira Nur Azmi Ahmad pada November lalu telah mengumumkan sebuah pasukan baharu, Melaka Football Club (Melaka FC) akan bertanding dalam saingan Liga M3 pada musim 2023.

Pasukan ini akan mewakili identiti pasukan dari negeri yang penuh bersejarah itu.

Menerusi laman sosial rasmi pasukan itu, hari ini Melaka FC memperkenalkan logo baharu mereka yang mirip seakan-akan pasukan Manchester United.

Logo Melaka FC itu mengekalkan ciri pokok pada logo mereka yang mewakili pokok melaka dan berlatar belakang warna merah dan biru.

Namun, pasukan Melaka FC masih belum memperkenalkan barisan kejurulatihan dan pemain pasukan mereka untuk saingan Liga M3 2023 yang akan datang.

Presiden MAFA meletakkan sasaran pasukan itu untuk ke saingan Liga Super Malaysia pada tahun 2024.

Author

Muhammad Nor Fadzly Mahat

View all posts

View all posts


Peniaga lega harga ayam masih murah

GEORGE TOWN: Tindakan pembekal menjual ayam pada harga lebih murah iaitu sekitar RM6.50 sekilogram selepas hampir seminggu subsidi ayam dimansuhkan ibarat durian runtuh kepada peniaga.

Perkara itu berikutan peniaga kini menerima jumlah pelanggan berganda berbanding sebelum 1 November ketika harga jualan ayam lebih RM9.40 sekilogram.

Seorang peniaga dikenali Din berkata, sejak Sabtu lalu, dia memperoleh ayam RM6.50 sekilogram daripada pihak pembekal selepas dua hari penamatan sepenuhnya subsidi dan harga kawalan ayam.

“Sejak turun harga sehingga RM9 sekilogram, ramai pelanggan datang beli ayam berbanding awal Oktober lalu. Dulu nak dapat 20 pelanggan sehari pun payah sekarang antara 30 hingga 40 orang sehari.

“Hari ini (semalam) ada yang beli minimum dua ekor. Selain turun harga, saiz ayam yang dihantar juga besar-besar.

“Harap pembekal stabilkan harga ayam sebegini atau turunkan lagi sehingga RM6 sekilogram. Ini untuk kepuasan bersama. Peniaga juga akan tingkatkan kuantiti tempahan jika ayam di peringkat pembekal turun,” katanya.

Sementara itu, peniaga lain, Mohamad Nasir Abdul Kalam berkata, penurunan harga ayam di peringkat pembekal semestinya ditunggu-tunggu para peniaga terutama di pasar-pasar awam negeri ini.

“Sebelum ini, harga ayam di peringkat pembekal dijual pada RM7.30 sekilogram pada namun berlaku penurunan sejak Sabtu lalu sehingga RM7 sekilogram.

“Situasi itu berbeza berbanding awal Oktober lalu naik sehingga RM8.50 sekilogram.

“Sejak itu, peniaga mula menurunkan harga dari RM9.40 kepada RM9 sekilogram,” ujarnya.

Mohamad Nasir berkata, sekiranya harga di peringkat pembekal terus stabil sebegini, mungkin harga ayam di peringkat peniaga akan turun di bawah RM9 sekilogram.

“Kami juga bimbang jika berlaku lagi kenaikan harga ayam selepas ini, apatah lagi apabila perayaan Deepavali hampir tiba,” katanya semalam.

Ketika ini, harga ayam standard dijual di pasar pada harga RM9 sekilogram manakala ayam super RM10 sekilogram. – Kosmo!

Author

Media Variasi

View all posts

View all posts


Pembangunan sistem PADU kini capai 60 peratus – Rafizi

PUTRAJAYA: Proses pembangunan sistem Pangkalan Data Utama (PADU) yang dijadual untuk digunakan bermula Januari 2024 bagi memastikan penyaluran subsidi dibuat secara adil kepada rakyat kini telah mencapai 60 peratus.

Menteri Ekonomi, Rafizi Ramli berkata, walaupun proses melengkapkan sistem itu dalam masa yang singkat agak mencabar namun pihaknya akan berusaha memastikan ia dapat disiapkan.

“Selepas kerajaan memutuskan menubuhkan PADU pada Mei lalu, kita mula bangunkan sistem ini pada Jun.

“Jadi dalam tempoh lebih kurang dua bulan sahaja (kita capai tahap) 60 peratus sekarang. Saya boleh cakap (ia sebenarnya) mencabar untuk ia mula diguna Januari depan. Namun dalam tempoh tiga bulan ke depan kita akan pastikan ia dapat dilaksanakan,” katanya.

Beliau berkata demikian pada pada sidang akhbar selepas menghadiri sesi libat urus pembangunan PADU bersama ketua setiausaha dan ketua pengarah kementerian dan agensi yang menjadi rakan strategik pembangunan sistem itu, di sini pada Khamis.

Pada 15 Mei lalu, Perdana Menteri, Datuk Seri Anwar Ibrahim bersetuju menubuhkan PADU untuk menggabungkan maklumat sosioekonomi setiap isi rumah bagi memperkemas pelaksanaan subsidi bersasar di negara ini.

Mengulas lanjut, Rafizi menjelaskan, dalam membangunkan sistem berkenaan, pihaknya menetapkan jadual dan garis masa yang jelas iaitu ujian pertama PADU akan dilakukan pada November ini sebelum ia dibuka kepada kepada orang ramai.

“Setakat ini segalanya berjalan seperti garis masa walaupun cabaran untuk menggabungkan data dan maklumat 33 juta rakyat Malaysia adalah tempoh yang pendek adalah sesuatu yang sangat mencabar.

“Tetapi kerajaan melihat PADU sebagai satu langkah yang mesti dibuat, bukan sahaja demi untuk memastikan pelaksanaan subsidi bersasar nanti berlaku adil kepada semua isi rumah tetapi bagi menjadikan PADU ‘nukleas’ kepada rancangan kerajaan untuk beralih menjadikan ‘kerajaan berteknologi termaju’,” ujarnya.

Tambah Rafizi, dengan adanya PADU dan maklumat yang tepat, ia membolehkan kerajaan merangka program dan strategi yang berpandukan kepada data dan analisis.

Katanya, ia akan membantu kerajaan menguji secara kuantitatif dan kualitatif bagi memastikan program dan peruntukan benar-benar berkesan dan sampai kepada kumpulan sasaran.

Sementara itu, Rafizi menegaskan, sistem PADU itu yang dibangunkan dan dikendalikan sepenuhnya penjawat awam juga dilaksanakan supaya penjawat awam negara ini menjadi rujukan dunia dalam tempoh dua tiga tahun dari sekarang.

Menurutnya, keseluruhan sistem PADU dikendalikan oleh penjawat awam kerana kerajaan mahu memastikan kemahiran dan kepakaran berasaskan data digital dan sistem itu dikumpul dan dibangunkan dalam perkhidmatan awam.

“Itu juga satu cabaran yang kerajaan berikan kepada penjawat-penjawat awam, aspirasi kita supaya dua tiga tahun dari sekarang selepas PADU dilaksanakan penjawat awam kita menjadi rujukan dunia dari segi kemahiran, kepakaran dan kemampuan menukar perkhidmatan awam daripada apa yg ada kepada digitalisasi, teknologi kerajaan dan data,” katanya. – Sinar Harian

Author

Media Variasi

View all posts

View all posts


Pelajar madrasah dakwa didera ala ‘militan’

KUALA LUMPUR: Hasrat seorang pemuda untuk menimba ilmu agama di sebuah madrasah sambil mendapatkan rawatan bertukar mimpi ngeri apabila cara pemulihan yang dilakukan lebih berbentuk penderaan dan zalim.

Madrasah yang terletak di Shah Alam itu agak dikenali sebagai pusat pemulihan cara Islam bagi golongan yang ada masalah ketagihan, gangguan dan lain-lain.

Pelajar madrasah yang enggan namanya didedahkan tampil mendedahkan kepada MEDIA VARIASI mengenai pengalamannya didera ala ‘militan’ dan diperlakukan seperti binatang di madrasah berkenaan sejak April lalu.

Lelaki berusi 20 tahun itu menceritakan bagaimana dia dikurung dalam bilik gelap ala penjara, dimasukkan ke dalam lubang bawah tanah seperti kubur, dipukul guna spanar, batang paip dan penyapu.

“Saya diberi minum air tembakau, jari kaki dan tangan disepit guna besi, ditumbuk bawah rahang, dipaksa buang air besar dalam plastik.”

“Kami disuruh mandi dalam parit yang penuh dengan lintah dan busuk, dipaksa makan beberapa biji cili padi yang amat pedas dan garam yang banyak dan dipaksa berlari berkaki ayam atas tanah yang berbatu sehingga tumit kaki pecah.

“Saya diarah berjalan dalam kawasan madrasah pada jam 4 hingga 5 pagi, waktu tidur hanya sejam hingga dua jam sahaja sehari, berzikir dari selepas Isyak hingga jam 3 pagi.

“Pengalaman yang amat dahsyat ibarat mimpi ngeri saya lalui, tak boleh lupa bagaimana darah memancut keluar dari hidung saya selepas ditumbuk dan kepala dipijak dihentak di atas lantai.”

“Penderaan sedemikian di madrasah itu dilihat seolah normal, penghuni lain hanya menyaksikan apa yang mereka lakukan ke atas saya tanpa membantu menyelamatkan saya,” katanya eksklusif di MEDIA VARIASI selepaa membuat aduan ke Persatuan Pengguna Islam Malaysia.

Pelajar itu pada awalnya dihantar ibunya ke madrasah berkenaan pada 6 April lalu bagi mendapatkan rawatan cara Islam mengatasi gangguan dialami sejak beberapa bulan sebelum itu.

Madrasah itu dimiliki seorang ustaz dan dibantu beberapa warden dengan lebih kurang 150 penghuni dari usia remaja hingga 40 tahun.

Tambah pelajar itu lagi, syarat yang ketat dikenakan madrasah menyukarkan ibunya untuk datang melawatnya.

Dalam pada itu, ibunya Zuraina memberitahu, keluarga tidak dibenarkan melawat anak dalam tempoh empat bulan pertama.

“Namun pada satu hari, adik saya ada menyalurkan sumbangan kepada madrasah dan cuba melawat anak saya namun keadaan untuk berkomunikasi agak sukar kerana anak sentiasa dikelilingi beberapa warden.

“Kami tidak mengesyaki apa-apa sehingga pada hari jadi anak saya 3 Julai lalu, saya ada menghantar kek dan makanan untuk 150 penghuni madrasah ketika itu.

“Saya meminta AJK madrasah untuk ambil gambar anak, saya amat terkejut melihat keadaan anak yang amat kurus susut badan dan hitam rentung, seperti kena jemur tengah panas terik.”

“Berat badannya susut hampir 30 kilogram hanya dalam empat bulan di madrasah itu,” katanya.

Namun pelajar itu dipercayai amat takut dipukul ustaz menyebabkan ketika polis datang bertanyakan khabarnya dia tidak menceritakan kejadian sebenar.

Bagaimanapun pada hari yang sama, ibu dan keluarganya datang menyelamatkan dirinya.

Empat laporan polis dibuat termasuk untuk datang menyelamatkannya dan setelah mengetahui penderaan yang dialaminya.

Kesan penderaan masih dapat dilihat pada anggota tubuhnya termasuk di jari, tumit kakinya dan di atas keningnya.

Sementara itu, Ketua Polis Daerah Shah Alam, Asisten Komisioner Mohd Iqbal Ibrahim mengesahkan laporan diterima dan siasatan mengikut Seksyen 323 Kanun Keseksaan.

“Siasatan sedang dijalankan dan keputusan akan dimaklumkan selepas rujuk kepada Timbalan Pendakwa Raya.

“Siasatan berkenaan memperuntukkan hukuman penjara maksimum setahun atau denda sehingga RM2,000 atau kedua-duanya dan tertuduh juga boleh dihukum di bawah Seksyen 326A kanun sama, yang membawa hukuman penjara sehingga dua tahun, jika sabit kesalahan,” katanya ketika dihubungi MEDIA VARIASI.

IKUTI PENDEDAHAN SELANJUTNYA MADRASAH IBARAT PENJARA, PENGHUNI MASUK LIANG LAHAD DI MEDIA VARIASI

Author

Tun Puteh Wanti

View all posts

View all posts


Rumah panjang terbakar 76 penghuni terjejas menjelang Gawai

Ketua Balai Bomba dan Penyelamat (BBP) Bintangor, Nicholas Belulin berkata, akibat kejadian tersebut juga kesemua persiapan akhir penghuni rumah panjang 15 pintu itu untuk menyambut Gawai turut terkesan.

Katanya, kesemua penghuni rumah panjang dua tingkat itu berjaya menyelamatkan diri.

“Mengikut maklumat awal kebakaran bermula dari kawasan tengah rumah panjang tersebut. Punca dan jumlah kerugian sebenar kebakaran itu sedang dalam siasatan,” katanya ketika dihubungi Bernama hari ini.

Beliau berkata, sebaik sahaja menerima panggilan kebakaran itu pada jam 10.36 pagi, pasukan dari BBP Bintangor dengan kekuatan lapan anggota telah digerakkan ke lokasi kejadian.

Katanya akibat kebakaran itu, ruang hadapan (ruai dan bilik tidur tingkat atas) terbakar 100 peratus manakala bahagian belakang (ruang tengah dan dapur) berjaya diselamatkan.

“Anggaran kebakaran adalah 80 peratus secara keseluruhannya,” katanya. – BERNAMA